«Berriz ere Europan sartzea gustatuko litzaiguke»

Realaren azken urteetako eskeman toki finkoa izan du Asier Illarramendik. Zelaian hasi du sasoi berria ere, eta uste du talde txuri-urdinak pixkanaka hobera egingo duela. Bideoa, elkarrizketaren amaieran.

Lasai dago Zubieta. Entrenamendua ikustera joan diren zaleek etxerako bidea hartu dute jada, eta lorezainen lanak soilik hausten du isiltasuna. Geldirik dago Espainiako Liga, selekzioen partidak direla eta. Realaren lehen taldean ere nabari da hori; ohi baino jokalari gutxiago aritu dira lan saioan. Horien artean dago Asier Illarramendi, eta argi du non jarri behar den arreta halako egunetan: «Minik ez hartzea da garrantzitsuena». Sasoi hasieraz, taldearen jokoaz eta proiektu berriaz aritu da.Bederatzitik lau puntu atera dituzue. Zein da lehendabiziko balorazioa?Etxetik kanpo hiru partida izan ditugu, nahiko zailak hirurak. Lehen jardunaldian, Vila-realek sartu zuen lehen gola, baina horri buelta eman, eta irabazi egin genuen. Beste bi partidetan, ordea, aurretik jarri ostean azken unean emaitza irauli egin ziguten, eta hori kolpea izan zen. Halere, etxetik kanpo hiru partida jokatuta, lau puntu atera ditugu, eta ez da balantze eskasa ere.Aztertu dituzue azken unean jasotako bi gol horien ingurukoak? Leganesen 0-2 aurretik jarri eta gero, bigarren zatiaren hasieran sartu ziguten lehen gola, eta minutu asko gelditzen ziren aurretik. Uste dut taldea atzean sartu zela: haiek izan zituzten azken aukerak, eta gola sartzea lortu zuten. Pena izan zen, baina uste dut haiek ere ez zutela galtzea merezi; gauza batzuk guk baino hobeto egin zituzten, eta, azkenean, berdinketarekin etxeratu behar izan genuen.Eta Eibarren?Neurketa berdindua izan zen. Guk 1-2koa huts egin genuen. Aukera askorik gabeko partida izan zen, eta azken unean sartu ziguten gola. Bi partidetan izan genuen partida akabatzeko aukera, eta ikusi genuen zer gerta daitekeen halakoetan.Partidan jazotakoek zerikusirik izan dezakete emaitza horietan? Diego Llorentek min hartu zuenean etorri zen Leganesen gorakada, eta Martin Merquelanzek min hartu ostean sartu zuen 2-1ekoa Eibarrek.Izan liteke, baina uste dut bigarrengo kasuan zerikusi handiagoa izan dezakeela. Diegok min hartu zuen, baina haren ordez Aritz Elustondo sartu zen. Eibarren bat gutxiagorekin geratu ginen, eta, nahiz eta bost minutu soilik falta, zerikusia izan dezake. Halere, ez dago aitzakiarik, eta aurrera begiratu behar dugu.Diego Llorentez eta Merquelanzez gain, Willian Josek ere hartu zuen min. Zorte txarra izaten ari zarete liga hasieran?Bai. Denboraldi-aurrea nahiko ondo joan zen, lesio askorik gabe. Liga hasieran asko izan ditugu, eta Diegorena eta Martinena, itxuraz, luzerako dira. Sasoi-aurreko lanaren ostean, oraintxe hasi gara pixka bat gozatzen, eta tristura ematen du, bai taldearengatik, baina bereziki min hartu dutenengatik.Ligako lehen geldialdia Asier Garitanoren estilora gerturatzeko erabiliko duzue?Bai. Azken hiru urteetan beste joko estilo bat izan dugu, eta hasiera honetan pixka bat kostatzen da Asierren ideiak barneratzea. Uste dut taldea hobetuz joango dela pixkanaka.Zein berrikuntza nabarmenduko zenituzke?Asierri ez zaio gustatzen taldea kontraerasoetan harrapatzea. Baloiaren atzetik jende nahiko izatea gustatzen zaio, eta zelai erdia ez galtzea. Aurreko urteetan, lagun askorekin jotzen genuen erasora, eta kontraerasoetan min egiten ziguten. Atzealdearen kontrola izatea eta inork despistatuta ez harrapatzea nahi du.Roberto Olabe futbol zuzendariak aste hasieran esan zuen taldeak baduela zer hobetua. Baduzue horretarako tarterik?Bai. Hobetzeko tarte handia dugu oraindik. Hasiera ez da oso ona izan joko aldetik. Azkenengo bizpahiru urteetan beste era batera jokatzen ohituta geunden, eta, orain, Asierrekin, beste estilo bat nahi dugu landu. Pixkanaka joango gara hartzen; gainera, etxetik kanpo jokatu ditugu lehen hiru partidak, eta hori zailagoa da. Zerikusia izan dezake.Gaur, Araba saria jokatuko duzue Gasteizen. Baliagarria izango da lanketa horretarako?Bi lagunarteko dira, baina kontzeptuak barneratzen jarraitzeko laguntza emango digu. Ez ditugu puntu gutxi lortu hasieran, baina ez gaude oso gustura orain arteko jokoarekin, eta ea partida hauek balio diguten hobetuz joateko.Jokalari berriak daude taldean. Zer eskain dezakete?Theok ez zituen nahi beste minutu izan aurreko sasoian, eta uste dut horren bila etorriko zela Realera. Alavesen erakutsi zuen bere maila, eta espero dugu horretara iristea, taldeari laguntzeko. Sandrorekin ere gauza bera; jarraitutasun askorik ez du izan. Sevillan egon zen azken denboraldian, eta nahi baino gutxiago jokatu zuen. Bartzelonan eta Malagan erakutsi zuen zer-nolako jokalaria den, eta espero dugu orduan bezala aritzea, taldearen helburuak betetzen laguntzeko.Zer moduz moldatzen dira bigarren taldetik igo diren jokalariak?Ondo. Ikusi dut nola entrenatu diren sasoi-aurrean, ze gogorekin, eta ondo ari dira. Hasiera beti da gogorra; denoi kostatu zaigu lehen taldean sartzea. Ondo ari dira, eta, bigarren taldean egon arren, gurekin entrenatzen direnek ere maila dute. Ez dugu kezkatu beharrik Realaren datorren urteei begira.Imanol Agirretxek futbola utzi berri du. Esanahi handiko agurra da.Bai. Azken urteetan jokalari garrantzitsuak joan dira, eta Imanol da horietako bat. Inork espero ez zuen erabakia izan da, denboraldi-aurrean ondo eta gogotsu egin baitu lan, baina lesioak egoera iraultzea ekarri dio. Bere erabakia da, eta pena ematen du. Azken urteetan jarraitutasun asko izan ez badu ere, laguntza garrantzitsua izan da guretzat. Bai aldagelan, bai taldean, eta baita Zubieta inguruan ere. Berak esan du pozik dagoela hartu duen erabakiarekin, eta, bera hala badago, gu ere pozik gaude.Gertutik ikusi duzue haren eguneroko borroka. Taldean zuen garrantzia eredu izan da zuentzat?Bai. Ez ditu igaro gimnasioan bizpahiru hilabete; elkarrekin denbora pasatu dugu. Hasierako lesioaren ostean, uste genuen hilabete pasatxoko kontua izango zela, baina luzatu egin zitzaion. Goraipatzekoa da haren jarrera; egunero lanean, aurpegi txarrik gabe, lehenbailehen sendatzeko asmoarekin... Alde horretatik, haren jarrera guretzat eredu izan da.Taldean aldaketa dezente izan dituzue azken boladan, eta jokalari garrantzitsu asko joan zaizkizue. Belaunaldi aldaketa batean dago Reala?Izan liteke. Azken bizpahiru urteetan taldean denbora asko igaro duten jokalariak joan zaizkigu: Xabi Prieto, Mikel Gonzalez, Jon Ansotegi, Carlos Martinez, Markel Bergara, Imanol bera... Taldea Bigarren Mailan zegoela iritsi ziren, eta uste dut azken urteetako Realaren bloke gogorra izan dela. Adina aurrera doa, gu ere gorantz goaz, eta trantsizio horretan gaude. Aurten, talde gaztea dugu, eta jende berria sartzea garrantzitsua da Realarentzat, harrobia hor egotea.Jokalari batzuek, zuk besteak beste, aurrerapauso bat eman behar izan duzue?Bai. Eman dugu, eta eman beharko dugu. Egia da beteranoenak joan egin direla azken urtean. Gu ere ez gara lehengo umeak, zaharragoak gara, eta gazteak zaindu eta taldeari bultzada bat eman beharko diogu, aurrera atera dadin.Kapitain izendatu zaituzte. Badu esanahi berezirik?Bai, berezia da. Nire ametsa beti izan da hemen jokatzea, eta besokoa eramatea ardura garrantzitsua da. Adibidez, garrantzitsua da hemen zer lantzen den erakustea eta guztiak horrekin identifikatuta sentitzea.Lan jakinik ezarri dizu kapitain izateak, esaterako, taldera datozenekin?Hemen urtero gaudenok baditugu ardura batzuk: kanpotik datozenei hau zer den erakustea, adibidez. Behetik datozen gazteek badakite hori; badakite zer den eta nora egin behar den bultza. Kanpotik etorri direnek itxura ona dute, eta garrantzitsua da haiek hasieratik ondo egokitzea.Realaren proiektuaren zutabeetako bat zara. Egunerokoan, igartzen duzu hori?Bai, badakit itzuli nintzenetik Realeko bizkarrezurrean sartuko nintzela, eta jendea irteten joan ahala, oraindik eta gehiago.121 pase eman dituzu lehen hiru partidetan, inork baino gehiago taldean. Jokoa bideratzean garrantzia duzu.Saiatzen gara horretan. Aurten, beste estilo bat landu nahi dugu, eta partidak igaro ahala ikusiko taldea norantz doan. Azken urteetan estilo batekin aritu ondoren, trantsizio batean gaude, eta ea aurrerantzean hobetzen dugun.Jokoan solte ageri zara, eta jada egin duzu gol bat. Zure ibilbideko garairik gozoenetakoa da?Aurreko sasoian ere gauzak ez ziren oso ondo joan, baina uste dut momentu onak ere izan genituela taldean. Nik ere bai; azken bi urteetan partida asko jokatu ditut, eta, alde horretatik, gustura nago. Baita erakutsi dudanarekin ere.Horri segida ematea da zure helburua?Bai, eta taldeari laguntzea. Guztion nahia da taldea ondo aritzea, eta iazko helburu horretatik gertu ibiltzea. Denok nahi dugu gure onena eman, baina, batez ere, taldea ondo ibiltzea.Europarako sailkatzea duzue begiz joa?Gustatuko litzaiguke berriz ere Europarako sailkatzea. Espainiako Ligan lehiakortasun handia dago horretarako, talde asko daude borroka horretan, eta gu ere inguru horretan ibiltzea gustatuko litzaiguke.Horretarako, garrantzitsua izango da etxean sendo izatea. Hilaren 15ean estreinatuko duzue Anoeta berritua, Bartzelonaren aurka. Egun berezia izango da.Bai. Guztiok nahi genuen zerbait da; azken denbora honetan guztiok geunden Anoetako pistak noiz kenduko zain, eta uste dut jendea gero eta gertuago egonda gertutasun hori igarriko dugula zelaian, eta guretzat garrantzitsua da hori. Bai guk eta bai zaleek hori nahi genuen, eta ziur partida berezia izango dela. Ea guztia ondo irteten den.Estadio berriko lanak ikusteko aukera izan duzu. Nolako itxura ari da hartzen?Polita. Beste giro bat egongo da, gainera, atletismoko pistak apur bat hoztu egiten baitzuen giroa, nahiz eta zaleek animatu. Pentsatzen dut berotasun horrek emaitza onak lortzen lagunduko digula.AFE Espainiako Futbolarien Elkartea Lehen Mailako kapitainek egindako bileran izan zen. Zer iritzi duzu AEBetan partidak jokatzeko aukeraz?Ikusiko da zer gertatuko den. Bilera hartan hitz egindakoa agertuko da; guk ezin dugu ezer esan. Liga etengabe handitzen ari da, bai ordutegiak direla, bai egutegiak...Tira, horrek bide berriak zabaltzen ditu, eta ikusiko dugu. Halere, beste gauza batzuk kontuan hartu behar dira, eta ea zertan geratzen den.Euskal selekzioak datorren urriaren 12an jokatuko du, Gasteizen, Venezuelaren aurka. Hautatuak izan zaitezketen hainbat jokalari zaudete taldean. Hitz egin duzue gaiaz? Piztu du ikusminik?Polita da berriz ere halako partida bat jokatzea. Azken aldian jokatu genuenarekin gu ere ez ginen geratu oso gustura. Mugimendu gutxi izan zen, aldarrikapen gutxi ere bai, eta, hori dela eta, partidak ez zuen izan besteetan edukitzen duen kolorea eta giroa. Ea oraingoan hori berreskuratzen den, eta zerbaitetarako balio duen behintzat.


Diruak osasuna bermatzen duenean

Tumore gaiztoa zuen ondestean (hestearen bukaeran) Veronica Tabares bergararrak, eta astelehenean Bartzelonan egin zioten ebakuntza. Bizi kalitate hobea ziurtatu diotelako joan da Bartzelonara, ospitale pribatura, eta ia 36.000 euroko kostua izan du ebakuntza horrek. Hari laguntzeko kontua zabaldu dute lagunek La Caixan eta itsulapikoak jarri dituzte Bergarako hainbat tokitan eta Arrasateko Hiper Eroskin.

28 urte oraindik bete gabe zituela esan zion medikuak Tabaresi tumore gaiztoa zuela; albiste gogorra inondik inora: "Minbizia dut bai, baina aurrera egingo dut", esan zuen orduan. Martxoan egin zioten ebakuntza Donostian, eta tumorea kendu eta aztertu. Orduan albisteek okerrera egin zuten: "Muskuluen geruza ukituta nuen. Hortik ateratzen dira hesteetatik kanpo dauden ganglio linfatikoak eta horiek kentzea komeni zen", dio Tabaresek. Horretarako, baina, barrualdea hustu beharra dago, ondeste guztia eta uzkia kendu beharra. "Eta hori eginez gero poltsarekin bizi beharko nintzateke aurrerantzean… Oraindik gaztea naiz baina! ", dio Tabaresek indartsu, eta gaineratu du: "Orduan bai, orduan negar egin nuen". Izan ere, jabetu zen poltsak bizimodua zeharo aldatuko liokeela: "Komunera joaterakoan ordu erdi beharko nuke gutxienez, garbitasuna zaindu behar…".

Bartzelonan aukera

Albiste beltzak eman zizkion mediku berberak argi izpi bati egin zion lekua zeru ilunean: "Inork laguntzekotan Bartzelonako mediku batek lagunduko ninduela esan zidan eta haraxe joan nintzen itxaropen bila". Baita itxaropen horiei oinarri sendoa eraiki ere hark. "Ondestea kenduko didala esan zidan, hesteak jaitsi beherago eta ondeste faltsua egin uzkira lotzeko. Poltsa barik biziko nintzateke eta bizimodu normala egin". Mediku horrek, baina, ospitale pribatuan egiten du lan eta norberak ordaindu behar du gastua: "Ebakuntzaren gastua ia 36.000 euro dira eta horrez gain daude Bartzelonako egonaldia eta hara joan-etorriak. Eta nik ez dut lanik egiten orain". Bikotekidearen eta osaba baten laguntzarekin kreditua eskatu du horretarako: "Baina dirua itzuli beharra daukat".

Dirua batzeko ekimena

Banan-banan aletxoa jarrita pilo handia egin daitekeela jakinik lagunak hasi dira dirua batzen Tabaresi laguntzeko. Zuriñe Belategi aretxabaletarra dago lagun horien artean, eta kontua zabaldu dutela La Caixan jakinarazi du, hona: ES24 2100 2414 14 0100315566.

Horrez gain Bergarako hainbat komertziotan eta tabernatan itsulapikoak jarri dituzte. Baita Arrasateko Hiper Eroskin ere.

Ebakuntza eginda

Astelehenean egin zioten ebakuntza Tabaresi Bartzelonan eta Belategi lagunak jakinarazi du ondo dagoela: "Luzea eta gogorra izan da baina ondo dago". Bergarako gazteak badaki hasi besterik ez duela egin ibilbidea, lehenengo indarrak berreskuratu beharko dituela eta gero behar bada kimioterapia edo erradioterapia etorriko direla. Baina ez da kikildu: "Gaztea naiz eta bizitzeko gogotsu nago".


Mugituko kideei babesa

Larunbat eguerdian hainbat herritarrek martxa egin zuten Lezotik Errenteria-Oreretaraino, Yolanda Barcinari jaurtitako tartengatik atxilotutako Mugituko hiru ekintzaileei babesa emateko. Gainera, kanpo kaiaren eta AHT Abiadura Handiko Trenaren kontra aldarria egiteko baliatu zuten martxa.


12.500 euro, seme-alaben hezkuntzagatiko gastuetan laguntzeko

Herriko familiei seme-alaben hezkuntzagatiko gastu orokorretan laguntzeko 12.500 euro bideratuko ditu udalak, aurten. Dirulaguntza eskatzeko epea amaituta, 339 eskabide egin dira eta horietatik 317 onartu dituzte udal arduradunek: 22 atzer bota dituzte, beharrezko eskakizunak betetzen ez zituztelako. Aurten, 405 euro gehiago banatu dituzte

Herriko familiei seme-alaben hezkuntzagatiko gastu orokorretan laguntzeko 12.500 euro bideratuko ditu udalak, aurten. Dirulaguntza eskatzeko epea amaituta, 339 eskabide egin dira eta horietatik 317 onartu dituzte udal arduradunek: 22 atzera bota dituzte, beharrezko eskakizunak betetzen ez zituztelako.

Aurten, iaz baino eskabide gehiago egon dira. 2012an, 287 eskari batu zituzten (17 ez ziren onartu). Aurten, 317 onartu dituzte, eta, erabilgarri dagoen eta deialdian adierazitako aurrekontuaren zenbatekoa gailenduz. Hori dela-eta horien guztien arteko hainbanaketa egokia egin da; guztira, %90,84ko hainbanaketa izan da. Aurten, 405 euro gehiago banatu dituzte.

Diru-laguntzak orokorrak izan direnez, onuradunak antzeko zenbatekoko laguntzak jaso diztute derrigorrezko hezkuntza bereizten den aldi bakoitzean. Horrela banatu dira laguntzak. Haurreskolan, 90,84 euro; Haur Hezkuntzan, 18,17 euro; Lehen Hezkuntzako (LH) 1.eta 4. maila bitartean, 27,25 euro; LHko 5.eta 6. maila bitartean, 40,88 euro; eta DBHko 1.eta 4. maila bitartean, 68,13 euro.

Seme-alaba ikasleak dituzten iurretarrak izan dira onuradunak. Ikastetxe publiko zein pribatu izan, ikasle horiek zehaztutako tarteren batean egon beharko dute. Betebeharreko baldintzak izan dira 2012-2013 ikasturtean herrian erroldatuta egotea, eta, seme-alaben eskolatzea mantentzea eta horretarako irakasleek , ikastetxeetako organoek edo hezkuntza-administrazioek ikasturte horretan egindako eskaerak betetzea.


Aralarreko bi magaletako harremanak berpizteko artea

Azken muga arte jaialdia ospatu dute udan. Helena Santano, Sagri Mauleon, Rosa Arnanz eta Maite de Miguel artista sakandarrek parte hartu dute jaialdian

Artearen bitartez mugak apurtzea du helburu Azken Muga jaialdiak, baita artea landa eremuetara eramatea ere. Hortaz, artearen bidez bi mugetako herritarrak elkartu nahi ditu jaialdiak. Ekainean hasi ziren jaialdiaren ekimenekin Zarateko lepoan, Gipuzkoaren eta Nafarroaren artean. Muga "sinbolikoki" apurtzen zuten performance-a egin zuten bi mugetako dantzariek eta aktoreek. Apurketa horretan momotxorroak egon ziren.

Azken muga proiektua 2016an jarri zuten martxan. Mugaren inguruan gogoeta egiteko helburuarekin jaio zen. Landa eremuak husten ari zirela ondorioztatuta, Zarateko inguruan bizi ziren herritarrek zuten harremana berreskuratzea bultzatu nahi zuten, izan ere, Azkarate (Nafarroa) eta Bedaio (Gipuzkoa) artean hiru kilometro baino ez daude. Hortaz, muga batek banatzen baditu ere, herritarrek harreman ona omen zuten. Artea da mugen arteko harremanak berpizteko bidea. Artea bere adierazpen guztietan.

Azken Muga jaialdiko antolatzaileak Helena Santanorekin harremanetan jarri ziren. Jaialdian parte hartzeko gonbitea luzatu zioten, eta Santanok Artebide arte kolektiboari komentatu zion: "lau emakume agertu ziren prest jaialdian parte hartzeko". Azkaraten perfomance bat edo "interbentzio artistiko" bat egin behar zuten. "Helburua naturarekiko harremana zuen interbentzio bat egitea zen, batiere natura asko eraldatu gabe". Sagri Mauleonek, Rosa Arnanzek, Maite de Miguelek eta Helena Santanok parte hartu zuten.

Egun polita izan zela azaldu dute Mauleonek eta Santanok. "Zarateko lepora joan ginen eta gure interbentzioa egin genuen. Hainbat artistarekin hitz egiteko aukera izan genuen ere". Interbentzioan egingo zutena aurretik planteatu zuten, baina gero lekuan "eramaten utzi" zuten. Naturan ematen diren "hutsuneekin eta gorputzarekin" aritu ziren lau artistak. Hortaz, lurrean haien gorputzekin hutsuneak egin zituzten eta gero horiek hainbat materialekin bete zituzten, arte lanak sortuz. Ondoren, sua eman zieten. "Gure interbentzioa desagertuko da. Denborarekin joango da. Eta hori zen gure helburua ere". Naturan aurkitutako elementuekin egin zuten artelana.

Jaialdia ekainean hasi zen eta irailaren 24an amaitu zen. Hala ere, urtean zehar ekimenak egiten dituztela argitu du Santanok: "kontzertuak egiten dituzte, dantza jaialdiak... udan zehar arte plastikoak landu dituzte, baina denetarik egiten dute". Zarateko Zaretetxe bordan parte hartu zuten artisten erakusketa egin zuten ere. "Eskultoreak ziren gehienak".

Harremanak sortuz

Jaialdiaren mustutze ekitaldian momotxorroak egon ziren. Nafarroako eta Gipuzkoako muga apurtzeko perfomance bat egin zuten bi herrialdetako dantzariekin. "Oso polita izan zen. Nafarroako dantzariak alde batetik etorri ziren, Gipuzkoakoak beste batetik eta bat-batean momotxorroak agertu ziren muga apurtzeko nahiarekin".


Gizon bat atxilotu dute Donostian emakume bati kalean ukituak egitea egotzita

Biktima ospitalera eraman dute. Sexu erasoa igandean gertatu zen, 22:00ak aldera, Donostiako kale nagusi batean.

Ertzaintzak 31 urteko gizon bat atxilotu du bart Donostian, emakume bati kalean ukituak egitea egotzita. Halaber, emakumeari sakelako telefonoa lapurtu izana leporatu diote.

Sexu erasoa igande gauean gertatu zen, 22:00 aldera, Donostiako kale nagusi batean. Lekukoek Ertzaintzari deitu zioten sexu erasoa gertatu zela eta emakumea lurrean etzanda zegoela jakinarazteko.

Erasotzaileak, berriz, ihes egin zuen, baina patruila batek inguruko kale batean aurkitu zuten gizona.

Tokian bertan artatu ondoren, ospitalera eraman zuten emakumea.

Gizona atxilotu egin zuten, eta astelehenean eramango dute epailearen aurrera.

_______________________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan, baina bai telefonoan. Beraz, ez ahaztu ezabatzea.


Lehendabiziko aldiz laugarren sari bat Internet bidez banatu dute

57.896 zenbakia izan da. Internet bidez lotería saltzen zuen atari batean bukaera guztiak jokatzen zituen lagun-talde bati egokitu zaio.

Gabonetako Loteriaren zozketaren historian lehendabiziko aldiz, serie bakoitzeko 200.000 euro banatzen dituen laugarren sari bat, Internet bidez saldu dute. Sarean loteria saltzen duen atari bateko lagun-taldeen sistema baten bitartez saldu da, hain zuzen ere.

57.896 zenbakia izan da. 10:17an atera dute Alicia Rodriguez Martinez eta Gessy Quisnancela Morales neskatoek.

Saridunak La Campanada izeneko lagun-taldeko kideak izan dira. Saltoki ezberdinetako zenbakiak jokatzen zituzten, bukaera guztiekin, gastu eta sari banaketa sistema informatiko baten bitartez.


Xuban Peña: "Gogotsu goaz Athleticen aurkako partidura, disfrutatzera eta, ahal bada, emaitza ona ekartzera"

Bihar, larunbata, jokatuko dute Nazional Mailako jubenilek Bizkaiko taldearen aurka. joan den astean garaipera eskuratuta, itxaropentsu daude.

Hiru puntu garrantzitsuak lortu dituzte azken jardunaldian Nazional Mailako jubenilek, eta horrek indarra eman die aurrera egiteko. 1-2 irabazi zuen Lagun Onakek, larunbatean. Hala ere, partidu "gogorra" izan zen Zarautzen aurka jokatutakoa, Xuban Peña entrentzailearen arabera. "Beste norgehiagoka batzuetan falta izan zitzaigun zortea izan genuen joan den astean", nabarmendu du.

Astea joan eta astea etorri mutilek gogor egin dute lana, emaitzak onak edo txarrak izan, eta hori ari da fruituak ematen. Nazional Mailako jubenilak denboraldi honetan igo dira maila berrira, baina txapeldunen izaera dute, galdu ala irabazi. Zapatuan, adibidez, galtzen hasi zen Lagun Onak, zazpigarren minutuan; baina 21. minutuan, berdinketa lortu zuten Ariñoren jokaldiarekin, eta 65.ean, berriz, garaipena, Arantzetari esker.

Taldeak badaki hurrengo aurkaria gogorra izango dela: "Gogotsu goaz Athleticen aurkako partidura, disfrutatzera eta, ahal bada, emaitza ona ekartzera", azaldu du entrenatzaileak. Peñak adierazi du ez dutela "presiorik", eta ahal den guztia egingo dutela.

Hirugarren Mailakoak, etxean

Espainiako Ligako Hirugarren Mailako jokalariak ez dute zorte handirik izan azken jardunaldietan. Joan den asteburuan, kanpoan jokatu zuten, Balmaseda Futbol Taldearen aurka, eta 1 eta 0 galdu zuten azpeitiarrek.

Etxean jokatuko dute mutilek bihar, larunbata, 17:30ean, Alaves B taldearen aurka. Aurkaria oso gogorra da, beraz, herritarren babesa beharko du taldeak. Gainera, bi zozketa egingo ditugu atsadenaldian: bi lagunentzako jatordua, Kirurin, eta Ameztoi enpresaren janari saskia.


Ikastolako haurrek Euskaraz Biziko emanaldiak egin dituzte

Aste honetan 2, 3, 4 eta 5 urtekoen txanda izan da. Aurtengo ikuskizuna, Goierri garaiko turismoari buruzkoa izan da. 2 urtekoek Aupa txoferra eta Trikitixa ikuskizunak eskaini dituzte, 3 urtekoek Do-re-mi eta Euskaldunak gara izenekoak, 4 urtekoek Izeba Marialuixa eta Akelarrea eta 5 urtekoek Erleen rap eta Aldapeko sagarraren. Bukaeran, denek elkarrekin, Ikastola kanta abestu dute. Saioak asteazkenean eta ostegunean izan ziren. Goizeko saioetara aitona-amonak joan ziren eta arratsaldekoetara gurasoak.

The post Ikastolako haurrek Euskaraz Biziko emanaldiak egin dituzte appeared first on Otamotz.


«Zoriontasuneko 10 urte izan dira, jendeak erantzun du eta gu oso pozik gaude»

10 urte eta gero Tolosa Kantariko gidaritza utziko du Evaristo Elduaien tolosarrak. Ez du kantu jira utziko dena den, ez du hileko azken larunbateetan hutsik egiteko asmorik. Belaunaldi aldaketa ere aldarrikatzen du eta esan du ondo legokeela gazte jendeak beste egun bat hartu, euren gustuko kantak prestatu, eta euskal giroa zabaltzen jarraitzeko beste hitzordu bat jartzea.

Nolakoak izan dira hamar urte hauek?

Ez genuen espero ibilbide hau egitea eta oso pozik gaude. Zoriontasuneko 10 urte izan dira. Jendeak erantzun du eta gu ere saiatu gara, eta oso pozik gaude.

10 urte hauetan egon zara, nola gogoratzen dituzu lehen pauso haiek?

Amarotzen bazegoen talde bat tarteka bildu eta entseatzen zuena, eta kalean kantatu zezaketela pentsatu zuten. Sanjoanetan atera ziren kalera eta ni horrela jabetu nintzen. Hitzordura azaldu eta horrela animatu nintzen ni. 40 bat elkartu ginen eta horrek aurrera segitu behar zuela pentsatu genuen. Data bat aukeratzeagatik hileko azken larunbata aukeratu genuen eta horrela segitu dugu. Tontokaletik ateratzea erabaki genuen eta aurrera.

Urte hauetan hitzordua indartzen joan da?

Oso kontentu gaude jendeak Tolosa Kantariri eman dion babesarengatik, geroz eta jende gehiago animatu da eta oso pozik gaude, bestela ez genuen jarraituko.

Zer da zuretzat Tolosa Kantari?

Niretzat izugarria da, euskara giroa kaleratzea izugarria da. Egia esan adineko jendea gara batik bat, eta guretzat lehengo ohiturak berreskuratzea ere bada. Lehen bazegoen kantatzeko ohitura gehiago. Une berean etxetik ateratzeko eta lagunartean biltzeko aitzakia ere bada. Eta baita herria egiteko modu bat ere.

10 urtetan gidaritza eraman eta gero utzi egingo duzu.

Gidaritza utziko dut eta baita soinuarekin joatearena ere, baina kantatzera joango naiz. Adinarekin gazteei lekua utzi behar zaie. Eskerrak eman behar dizkiet jarraitzen dutenei; gidaritza hartzen duena gaztea da eta gainera bi neska gazte sartu dira soinuarekin. Aurrera jarraitzeko eskatu nahi diet.

Eta zer eskatzen diozu Tolosa Kantariri?

Gauza bakarra, jarraitzeko. Euskal giroa kalera atera eta pozik jarraitu dezala.

Belaunaldi aldaketa ematea ere nahi duzu...

Badakigu guk abesten ditugun abestiekin belaunaldi gazte berria sartzea zaila dela, baina poz handia hartuko nuke gazteak euren kantekin kalera ateratzen hasten badira. Euskal giroa sortu dezatela, hori gustatuko litzaidake. Egia da gu haien kantekin ez ginatekeela moldatuko, eta berdin alderantziz, baina hartu dezatela beste egun bat eta ateratzeko kalera.


Lazkao Txiki

Gaur dira 25 urte Lazkao Txiki hil zela. Marrazki bizidunetan ezagutu genituen guk haren ibilerak; mutikotan itsasoa estreinakoz ikusi zuenetik, anestesistari iratzargailua nork ipiniko ote zion galdetu zionera bitartekoak. Berehala identifikatzen dugu, baina, haren ahotsa: bere tonu agudo eta bolumen apal, kolore ironiko eta doinu sentibera. Umetan ikasiak ditugu sehaskari, sortetxeari, ispiluari kantatutakoak; gerora topatuak beste hainbeste:

1965eko Txapelketa Nagusiko finalean, hiru bertsotan txiste bat kontatzeko eskatu zion Alfontso Irigoienek. Feriara zihoan baserritar baten deskribapena egin zuen lehenengoan, bigarrenean ezustekoa: «Polizia sekreta zan-da, eta trenean zijuan / bizkar gainean baserritarra ukitu zuen orduan. / Ta hark eskua han sartu zuen txamarrako poltsekuan / hiru errial eman zizkion eskalia zalakuan». Eta hirugarrenean buelta: «Ta poliziak ipini zion zerbait haserrezko seta / bere begira jarri zitzaion zitaltasunez beteta. / Gero zer gauza gerta zitzaion txapatxua azaldu eta / muin eman zion baserritarrak santua zala usteta». Ni neuk duda (txikiaren beste bertso askorekin lez) tristeagoak ez ote diren barregarriak baino. Horrexegatik maite ditut, ordea.

Aurrez aurre suertatu eta estimagarri gertatzen den jendeak ezagutzea merezi izaten du; suertatu ez eta, halere, estimagarri gertatzen denak, irakurtzea.


Reala-Bartzelona eta Athletic Club-Levante, final-laurdenetan

Kanporaketak hilaren 18an jokatuko dira eta final handia 26an, goizeko 11:00etan.

Emakumezkoen Futbol Ligako sailkapeneko lehenengo zortzi taldeen artean jokatuko da Erreginaren Kopa.

Final-laurdenak ekainaren 18an eta 19an jokatuko dira, finalerdiak 24an eta final handia hilaren 26an. Reala-Bartzelona eta Athletic-Levante dira final-laurdenetako partidak eta irabazleek euren artean jokatuko dute finalerako txartela erdiesteko.Erreginaren Kopa, final laurdenakEkainak 1810.00 Reala-Bartzelona12.00 Athletic Club-LevanteEkainak 1910.00 Granadilla Tenerife-Valentzia12.00 Atletico Madril-Sporting Huelva


Euskara maila indartzen

Bi eskoletako hainbat haurrek euskarako errefortzu eskolak jasoko dituzte uztailean

Etorri berriak diren ikasleentzat errefortzu eskolak jarri ditu martxan Udaleko Euskara batzordeak. Euskara maila hobetzea dute helburu eskola hauek, ikasturtean zehar zailtasun gutxiago izan ditzaten.

Astelehen, asteazken eta ostiraletan hartzen dituzte klaseak, ordu betez. Uztaila osoan arituko dira lanean, Onintza Manterola da irakaslea eta Danbolin musika eskolako eraikinean dira eskolak. Herriko bi ikastetxeetako haurrek parte hartzen dute, eta bi taldetan banatzen dira, adinaren eta euskara mailaren arabera. Hamabi ikasle daude guztira.

Sei urte daramatza Udalak ekimenarekin eta ikastetxeek ondo baloratzen dute zerbitzua.


Etxebarri III despedidia

Ze goguakin kronika hau irakurtzeko ? Ba… bazkaixa oso ondo, batez be Irlandesa CocaCola erara ( Kobika jatetxea ). Zeinek enkargau zeban ?

Ondoren…. nik ez dot esango, zuek aukeratu:

Auto istripua.

Rumano batzukin burrukia.

Gure artian burrukia.

Torpiak lurrera jausi zian.

Gora despedidak ! !!!!!!! !


57 urteko gizon bat atxilotu dute Gasteizen, udaltzainei erasotzeagatik

Ostalaritzako establezimendu batean atxilotu zuten, bertako bezeroak molestatzen ari ondoren. Egoera hura arratsalde hartan hiru aldiz errepikatu zen.

Udaltzainek 57 urteko gizon bat atxilotu zuten larunbatean, agenteen aurkako atentatuaren delitua egotzita.

Ostalaritzako establezimendu batean atxilotu zuten, bertako bezeroak molestatzen aritu ondoren. Arratsaldean zehar hirutan errepikatu zen gauza bera.

Bertaratutako udaltzainak gizonarengana joan ziren, eta irainak, mehatxuak eta, azkenean, erasoak jasan zituzten lokaletik alde egin behar zuela jakinarazi ziotenean. Gertatutakoaren ondorioz, atxilotu, eta polizia-etxera eraman zuten.


IBAIZABAL: Azken urteotako euskal inportazio-esportazioen azterketa

Gaiaren inguruan txostena egin berri du Gaindegiak. Imanol Esnaolak azaldu digunez, Euskal Herriko merkataritza fluxuen saldoa positiboa da, beraz, esportazioek gehiago balio dute inportazioek baino. Inportazioen gorabeherak, Bizkaiko kasua, globalizazioaren eragina, eta batez ere energia produktuekin eta elikagaiekin dugun menpekotasuna saihestu behar ditugula azpimarratu du Imanolek.

https://www.bilbohiria.com/docs/podcast/solasaldiak/150616solasimanolesnaola.mp3

Deskargatu hemen


Aste Santuko bost egunetan, aterpetxe osoa erreserbatzeko aukera dago

Santiagomendiko aterpetxeak eskaintza berezi bat dauka Aste Santurako. Apirilaren 17tik 21era, aterpetxe osoa hartzeko aukera dago, 600 euroan. Denera, 30 bat laguneko taldea sartuko litzateke.

Naturaz gozatzeko

Herritarrek ondo dakiten bezala, Astigarragako aterpetxea Santiagomendiko gainan dago, ermitarekin ondoz ondo. Bertara, batez ere, Euskal Herri mailatik etortzen direla azaldu dute aterpetxeko arduradunek. Errioxatik ere etortzen omen dira eta Madril eta Bartzelonatik ere etorri izan direla gaineratu dute.

Batez ere, ingurua eta sagardotegiak ezagutzera etortzen dira bisitariak. Horrez gain, baita familia edota lagunak elkartu eta denen artean naturaz gozatzeko eta ondo pasatzeko helburuarekin ere. Izan ere, aterpetxea osorik alokatzen da, eta jendea taldean etorri ohi da. 30-35 pertsonako aforoa du.

Aterpetxeak eskaintzen dituen abantailak asko direla azaldu dute: Hernani, Donostia, Pasaia edota Miarritze ikusteko aukera, naturak eskaintzen duen lasaitasuna, herrigunetik gertu egotea… Eta aterpetxearen inguruan, zelai zabalak, mahai eta eserlekuak, etnografi parkea... «Toki ezinhobea da lagunartean edo familian egun ahaztezin batzuk pasatzeko», diote.

Gabonetarako, ezkontzetarako...

Aterpetxea, normalean, kanpotik datozenek erabili ohi dute, baina zenbait herritarrek eta gertukoek ere ibili izan dute: Gabonetarako, ezkontzetarako... Askok ez dute etxean hainbeste lagun sartzeko aukerarik eta horretarako ere aproposa dela nabarmendu dute. Horrez gain, egin izan dira: despedidak, aisialdi taldeen udaleku irekiak, ikastaroak, asteburutako formakuntzak...

Natur Eskola, ikasleentzat

Aterpearen erreserba eskaintzeaz gain, Natur Eskola zerbitzua ere badago. Egun bateko edo bi eguneko egonaldiak izan daitezke eta programazioaren barruan antolatzen dituzte: sendabelar bilketa, paper birziklatu tailerra, ukendu tailerra, maketa tailerra, talo sukaldaritza tailerra, natur jolasak, orientazio jolasak eta gaueko gaubela. Adin tarte guztientzako dago zuzendua, haur hezkuntzatik batxilergoraino.

Erreserbatzeko: 678 914 503 edo santiagomendi.aterpetxea@gmail.com.


2016 LAGATZU EGUNA EUSKAL JAIA


«Lotsagarria da gertatzen ari dena»

Kexu ugari piztu ditu Jaurlaritzak ordezko irakasleak kudeatzeko abiatu duen sistema berriak, akatsak ditu eta. Askok diote lanerako eskaintzak ez direla ongi bideratu; beste hainbatek, eginda ere akastunak direla. Konponbide eske ari dira; gobernuak azaldu du arazoa onbidean dela.

Gauza asko dira, eta egoera jasanezina da jadanik». Eusko Jaurlaritzako Hezkuntza Sailak irakasle ordezkoak aukeratzeko aurten atondu duen Ordezkagune plataforma informatikoan izena emandako irakasle bat da solaskidea, sistema horren funtzionamenduan izan diren akatsen ondorioz egunotan kexua ozentzen ari diren langileetako bat. Arazoen berri lehendik bazuten ere, azaldu du egoerak okerrera egin zuela lehengo astean: «Akats larria gertatu zen». Batere punturik gabeko hautagaiei eman zizkieten lanpostuak, meritu gehiago zituztenen kaltetan. Oker gehiagoren berri ere badu: «Pertsona batzuei ordezkapen batzuk agertzen zaizkie Ordezkagunean, eta beste batzuei —espezialitate, jardunaldi eta lurralde berean egonda ere—, ez». Ez da irakasle bakan batzuen kontua; ELA eta LAB sindikatuek ere lehengo astean gogor salatu zuten gertatzen ari zena, eta adierazi zuten arazo horien ondorioz egoera «kaotikoak» izan direla hainbat ikastetxetan. Protesta bat ere egin zuten kexu horien berri emateko, Gasteizen, Eusko Jaurlaritzaren egoitzaren aurrean. Eta egoera salatzen jarraitzeko gogoa agerikoa da, oro har, Ordezkaguneko hautagaien artean. «Lotsagarria da gertatzen ari dena».

Maisu-maistrek kexuetan kontatzen dutenaren arabera, ordezkapenak egiteko eskaintzak jasota ere, akastunak dira horietako asko. Hara beste irakasle baten lekukotasuna, lehengo astean bertan jazotakoa, Arabako Bigarren Hezkuntzako zentro batean, matematiketako eskolak emateko ordezkapen bat betetzen hasi eta hirugarren egunean: «Ikasketa buruak korridorean geratu ninduen, eta hitz egin behar genuela esan zidan. Azaldu zidan beste ordezko bat agertu zela betetzen ari nintzen lekua berea zela esanez». Egunotan atzemandako arazoen zerrenda egin du beste hautagaietako batek: «Ugariak izan dira akatsak. Alde batetik, postuak errepikatuta azaldu dira aplikazioan. Bestetik, ordezkapenen amaiera egunak ez dira argi azaldu. Horrez gain, gertatu da, baita ere, ordezko batzuk ikastetxean azaldu, eta irakasle titularra bertan agertzea». Ikasturte hasieratik izan dira halakoak. Eta bat datoz: irailaren 19an, akatsek goia jo zuten. «Sinesgaitza zen: egun hartan esleipenak oraindik baremoa ezarri gabeko zerrendako kideei eta puntu bakar bat ere ez zuten ordezkoei egin zitzaizkien». Asteotan kexuak oso ugariak izan direla azaldu du LAB sindikatuak: ezin direla hutsaldu arazoen ondorioak. «Ez ditugu zenbatu, baina ikaragarria izan da: hiru aste pasatu ditugu deiak eta deiak jasotzen», salatu du Jokin Zubiria ordezkariak.

Ordezko irakasleek ez ezik, zentroetako arduradunek ere ikusi dute inguruan giro nahasia. «Urte asko daramatzat zuzendari, eta hau izan da inoiz izan dugun ikasturte hasierarik txarrena. Ez dago epelkerietan ibili beharrik», azaldu du Erandio bigarren hezkuntzako institutuko (Erandio, Bizkaia) zuzendari Jorge Aiertzak. «Atzo [herenegun] bertan etorri zen irakasle bat esanez leku bat zegokiola gurean, baina nik ez nuen haren berririk. Guri zegokigun irakasle bat, berriz, beste toki batean zegoen». Bihe bigarren hezkuntzako zentroetako zuzendarien elkarteko lehendakaria da Aiertza, eta gaia oraindik ofizialki elkartean landu ez badute ere, beste hainbat eskolatatik antzeko bizipenak jaso dituztela azaldu du. «Era informalean hizpide izan dugu gaia. Ezinegon handia dago; irakasle postua dugunon artean eta ordezkoen artean. Sistemak ez du funtzionatzen». Zuzendaria da eskola batean Andu Martinez de Rituerto ere, Alegian (Gipuzkoa), derrigorrezko bigarren hezkuntzako Aralar institutuan. Ordezkoekin izan diren arazoen ondorioz, ikasturtea herren hasi dutela azaldu du, adibideekin: «Euskara eta Gorputz Hezkuntzako postuen heren bana falta zaigu. Teknologiako ordezkapen bat astebete atzeratu zen».

Horrek guztiak asaldatu egin ditu ordezkapenak egiten ibiltzen diren hautagaiak. Horietako batek deitoratu egin du Hezkuntza Saileko Administrazio eta Zerbitzuen sailburuorde Olatz Garamendik «pazientzia» eskatu izana: onartezina deritzo. «Badirudi batzuei ahantzi egiten zaiela haurrekin ari garela lanean», esan du. «Pazientzia eskoletan haurrak irakaslerik gabe ikusteko? Pazientzia administrazio publikoko langileak hamar ordutik gora lanean dabiltzala ikusteko? Pazientzia eskolan lanean egon beharrean etxean egoteko? Pazientzia kudeaketa txarraren biktima izateko? Ez, guk ez dugu sekula horretarako pazientziarik izango». Zuztarreko neurriak eskatu dituzte hainbatek: «Ordezkagunea ondo ibili arte eta konpondu arte bertan behera uzteko eskatzen diogu Hezkuntza Sailari». EH Bildu bat etorri da eskakizun horretan: «Egoera onartezina da», salatu du prentsa ohar baten bidez Rebeka Ubera legebiltzarkideak. EH Bilduk proposamen bat aurkeztu du Eusko Legebiltzarrean, «Hezkuntza Sailari eskatzeko Ordezkagunea plataforma itxi dezala akatsak zuzendu arte, eta egindako kalteak konpentsa ditzala». Izan ere, koalizio abertzaleak gogora ekarri duenez, eskoletako funtzionamendu ona eragozteaz gain, plataforma berriak ekarri duen «anabasarekin» langile askoren «oinarrizko eskubideak» ere urratu dira egunotan. Horregatik, akatsak «identifikatu eta kuantifikatu» ostean, kalteen ordaina bilatzeko ahalegina egin behar dela uste du: «Besteak beste, irakasleek galdutako lan egunen puntuazioa jaso dezatela, baita dagozkien ordainsariak ere». Administrazioak beste inola ezin duela jokatu esan du Uberak: «Egoera onartezina da. Milaka kaltetu daude».

Izan diren akatsen ondorioz zegozkien baino «lanaldi eskasagoetan» geratu diren irakasleentzako «zuzentze neurriak» eskatzen jarri nahi dute orain indarra sindikatuek ere: «Etxean bertan lana izateko modua izan eta urrun joan behar izan duten langile horiek ditugu, adibidez, gogoan», nabarmendu du LAB sindikatuko ordezkari Zubiriak.

Berrehun irakasle

Gaia hizpide izan zuen atzo Eusko Jaurlaritzako Hezkuntza sailburu Cristina Uriartek. Zailtasunak ez zituen ukatu: «Onartu dugu arazoak egon direla plataforma abian jartzean, baina konponduz joan dira». Sistema berria jadanik bikain ari dela uste du, ordea: «Atzo bertan [herenegun] 28.000 eskabidetik gora bideratu ziren plataformaren bidez, eta nik dakidala behintzat, ez zen batere arazorik izan. Espero dugu konponduta egotea». Sailburuak onartu du orotara berrehun ordezkagai inguruk akatsen ondoriozko arazoak izan dituztela, baina adierazi du horien egoerak onbidean daudela jadanik. «Izan ere, arazoak izan dituzten guztiekin harremanetan jarri gara. Hitz egin dugu. Konpondu dugu».

Beraz, plataforma horrekin lanean jarraituko du Hezkuntza Sailak. Ez dituzte aintzakotzat hartuko haren martxa eteteko eskariak: «Ez dugu erretiratzeko asmorik». Uriartek nabarmendu du sindikatuekin batera hitzartuta ebatzi zela ordezkapenen inguruko baliabide berri bat martxan jartzea, eta uste du «gardentasuna eta eraginkortasuna» lortzeko balioko duela. Ikasturte hasieraren harira ELA sindikatuak zabaldutako mezuaren harira, ordea, «inolako negoziazio edota azalpenik eman gabe» jarri du Jaurlaritzak martxan sistema telematiko berria.

Azalpenak osatze aldera, sailburuak adierazi du ikasturte hasieran betiere zailtasunak izaten direla. El Correo egunkariak atzo jakinarazi zuen 1.900 irakaslek lanaldia eten dutela ikasturte hasieran gaixoaldiren eta baimenen baten ondorioz, eta kopuru hori baieztatu egin zuen atzo Uriartek: «Datua zuzena da. Urtero izaten da egoera antzekoa ikasturte hasieran; normaltasunez hartu behar da». Aiertza bat dator: ikasturte hasierako arazoak eta aldaketak ez dira ezohikoak izaten ikastetxeetan. «Beti izaten dira eragozpenak ordezkapenekin eta ikasturtea hasita hartzen diren murrizketekin». Baina aurten malkartsuagoa izan da dena: «Areagotu egin dira arazoak».

Uriartek esan badu ere arazoak izan dituzten ordezkoen kasuak onbidean jarri dituztela, bizipenaren berri emateko hautua egin duten hainbat irakaslek salatu dute Hezkuntza Sailak ez diela eman erantzun egokirik. «Zer egin kasu honetan? Nora jo?», itaundu du batek: «Ohikoa denez, Hezkuntza Sailaren lurralde ordezkaritzetara deitzea erabaki genuen gutako askok, baina bertako langileen ezjakintasunak eta informazio faltak egoera okertzea besterik ez du ekarri».


Itxakoko jokalari eta entrenatzaileak ez dira soldatak jasotzen ari

"Behartuta" sentitu dira "egoera larriaren" berri jendaurrean ematera, "klubak hitza ez duelako bete". Zuzendaritzak dio arazoa laster konpontzea espero duela.

Itxako Lizarrako eskubaloi taldeko jokalariek eta entrenatzaileek ohar baten bidez jakinarazi dute ez direla soldatak jasotzen ari eta "egoera larria" dela. "Behartuta" sentitu dira egoeraren berri jendaurrean ematera, "klubeko arduradunek maiz egin izan dutelako promes, baina hitza ez da betetzen". Partida garrantzitsuak jokatu ondotik atera dute oharra, esan dutenez.

Itxakok aitortu du jokalari eta entrenatzaileei azken hiru hilabeteetako soldatak ordaintzeko diru falta duela une hauetan. "Egoera ekonomikoa zaila da", esan du klubak, baina gaineratu du horrek ez diola taldeari eragin —Espainiako ABF Ligan aurreneko postuan da eta Txapeldunen Ligan finalerdietara sailkatzeko aukerak dauzka—. "Diru arazoa laster konpontzea espero dugu".

Klubak azpimarratu du 2000. urtean Espainiako Ohorezko Mailara igo zirenetik zorrik ez duela jokalariekin. "Beste urte batzuetan ere izan dira atzerapenak, baina beti bukatu dute soldatak jasotzen".


Zerk bereizten gaitu gainerako primateengandik?


Geltokia gaztetxe bihurtuta

Urolako trenbidea 1926ko otsailaren 22an inauguratu zuen Alfontso XIII. Espainiako erregeak. Trenbide sare hark Zumarraga eta Urretxu Zumaiarekin lotzen zituen 34,4 kilometro luze zen ibilbidean.

Espainia osoko lehenengo linea elektrikoa izan zen, eta Euskal Y-a baino lehen, eraiki zen azkeneko trenbidea sarea. Trenak 1988ko otsailaren 2an egin zuen azkeneko bidaia, eta betiko itxi zuten.

Argazkian, Urolako trenak Urretxun zuen geltokietako baten inaugurazio ekitaldia ikusi daiteke, 1926an. Egun, eraikin hori gaztetxe bihurtuta dago, eta bi herrietako gazte askoren proiektuen habia da. Trenbidea zegoen lekuan, aldiz, bidegorria dago gaur.


Urnieta KE futbol taldeen aurkezpena

Ohi bezala, ekitaldi ederra eta eredugarri antolatu ohi du Urnieta KE taldeak. Arratsaldean futbol taldeen aurkezpena egin dute, Egapeko dantzarien parte hartzearekin.

Argazkiak: Taldez talde | Bideoa


Galeuscaren topaketak eman duena


Alberto Agirrezabalaga: “Asobalen maila asko jaitsi da, nire ikuspuntutik gehiegi”

Eslovenian doan jokatu ondoren, aurten Hungariara egin du jauzi Alberto Agirrezabalagak (Zarautz, 1988). Oraingo honetan kontratu duin batekin.

Zer moduzko esperientzia izan zen atzerrira ateratzea, eta etxetik kanpo jokatzea?

Esperientzia oso polita izan zen iaz atzerrira ateratzea. Era berean, oso zaila da, kultura, bizimodua eta hizkuntza berri batera ohitu behar zarelako. Etxetik 16 urterekin abiatu nintzen Leon aldera, eta etxetik kanpo egotea ez zen gauza berria niretzat, baina Eslovenian musutruk jokatzen aritu nintzen eta horrek erabat ezberdin bihurtu zuen egoera. Hala ere, neskalagunaren babesak eta laguntzak asko arindu zidan esperientzia gogor hura.

Eskaintzarik izan al duzu Asobalen edo gertuagoko herrialderen batean jokatzeko. Zergatik jarraitu etxetik horren urrun?

Zorionez, eskaintza bat eduki nuen, baina atzerrian jarraitzeko asmoa nuen, eta aurrerantzean ere jarraitzeko asmoa dut. Eskubaloiaren bitartez horrelako esperientziak bizitzea oso aukera polita da. Gainera Asobal ligako maila asko jaitsi da, nire ikuspuntutik gehiegi. Azkenengo hamarkadan bost taldek izan zezaketen Asobal liga irabazteko aukera. Orain, aldiz, lehen postuan dagoen taldetik bigarrenera jauzi handia dago. Diferentzia horri atzerriko ligek izan duten goraka gehitu behar zaio, eta horrek guztiak erraztu egiten du erabakiak hartzeko orduan.

Espainiako eskubaloia ere ez dago ekonomikoki bere unerik onenean. Horrek ere bultzatu al zaitu atzerrian geratzea?

Bai, arazo ekonomikoek ere bultzatu ninduten kanpora joateko erabakia benetan hausnartzera. Asobalen jokatu nuen azken denboraldian San Antonio taldeak diru asko zor izan zigun, eta egoera hori ez nuela berriro biziko zin egin nion nire buruari. Csurgoren eskaintza jaso nuenean, esan zidaten lehendabiziko gauza egunean ordaintzen zutela izan zen. Baldintza horrek pisu handia hartu du azken urteotan. Ikus daiteken moduan, gaur egun ia ez dago atzerriko jokalaririk Espainiko ligan.

Mikel anaiak ere jauzi egin du Europara, Bielorrusiara. Zuk animatu al duzu erabaki hartzeko garaian?

Bai. Bere garaian asko animatu ninduen, batez ere benetan nahi nuena egin nezala esanez. Zaila da lehenengo pauso hori ematea. Orain alderantziz suertatu da, eta nik esperientzi hori bizitzera bultzatu dut, baina bere egoera oso bestelakoa da. Iker semearekin eta Jaione emaztearekin zailagoa zaio mugitzea. Aitzitik, ni atzerrira irten naizenetik, berdin dit zein herrialdetara joan. Berak, berriz, gehiago zaindu behar du erabakia, eta horrek zalantzak sortzen ditu. Ez du bere ongizatean pentsatzen; hau da, kezka handiago du bere semearen eta emaztearen ongizatean.


‘Nik uste posible zela artikulatzea erabakitzeko eskubide gauzagarri bat’

Adituen gehiengoak onarturiko testuak ez du betetzen Legebiltzarraren agindua Urrutiaren ustez, sistema autonomikora egiten duelako. Bere idatziak, aldiz, erabakitzeko eskubidea bizkarrezur du.

Iñigo Urrutia EH Bilduk proposatuta autogobernu ponentziarako lanean aritu den legelariaren arabera, estatus berrirako testu proposamenean posible zen erabakitzeko eskubidea era gauzagarrian biltzea. EAJk, Elkarrekin Podemosek eta PSE-EEk proposatuta aritu diren adituek onartu duten testuk autonomismora jotzen du, eta horrexegatik ez du betetzen Legebiltzarrak emandako agindua, Urrutiaren ustez.

Berak aurkeztu duen testuak Europar Batasuneko tratatuaren 30. artikulua oinarri hartuta, erabakitzeko eskubidea gauzatzeko modua biltzen du, bere esanetan, bideragarria eta legearen barrukoa. Urrutiaren ustez, Eusko Legebiltzarraren agindua betetzeko harreman konfederalak izango dituen subjektua artikulatu behar zen, eta horrek eskatzen du erabakitzeko eskubidea biltzea ez soilik modu deklaratiboan, baizik eta artikulatuan. Horregatik, bere testuak, atarikoan ez ezik, eskumenen atalean, edota eskubideenean ere bildu du. Erabakitzeko eskubidea xedapen gehigarrira eramatea, ez da juridikoki zuzena.


Jon Beñat Agirrek eta Ane Mujikak irabazi dute Herri Eskalada Txapelketa

X. Herri Eskalada Txapelketan Jon Beñat Agirre eta Ane Mujika izan dira irabazleak. Gazteetan, berriz, Omar Benali eta Jone Ugartemendia izan dira garaileak. Iker Iragorrik lortu du lehen oiartzuarraren saria eta Gazte Mailan laugarrena izan da.

94 parte-hartzaile izan ziren Elorsoro kiroldegiko eskalada murruan larunbatean. Giriziako kideek nabarmendu dutenez maila altua zuten: «Herri txapelketa dela kontuan hartuta, maila guztietako partaideak izateko ahaleginak egin ditugu, eskalatzeko bide oso errazetik hasita zailenera, hala ere, eskalatzaileek oso maila altua erakutsi zuten». Ikusleekin ere pozik daude antolatzaileak: «Txapelketa arrakastatsua izan da».

Helduak, mutilak

Jon Beñat Agirre.

Iñaki Arantzamendi.

Aritz Dominguez.

Helduak, neskak

Ane Mujika.

Zuriñe Arrue.

Josebe Zarautz.

Gazteak, mutilak

Omar Benali.

Kepa Bruña.

Iker Elosegi.

Gazteak, neskak

Jone Ugartemendia.

Miriam Mulas.

Gazte Mailako eskalatzaileak


Marx eta Keynes MITen

MIT Technology review, Massachusetts Institute of Technology ezagunaren aldizkarian, Kapitalismoaren gezur handia edo Z Belaunaldia kolapsoaren ertzean zergatik dagoen artikulua topatu dut, eta zer pentsa eman dit. Kapitalismo teknologikoaren meka den horretan, hain garbi kolapsoaz, eraldaketaz eta sistemaren desagertzeaz ari badira, zerbaitengatik izango da, ezta?

Artikuluan nabarmentzen da, 1979 eta 2019 artean, produktibitatea % 69,6 igo zela, baina orduko soldata, aldiz, soilik % 11,6. Amazon aroan, langileek lan gehiago egiten dute, eta gutxiago irabazten. Amazonen, lan erritmoak langileak botiletan eta zabor ontzietan pixa egitera behartzen ditu denborarik ez galtzeko. iPhone piezak egiten dituzten langilea esplotatuak produktu kimiko toxikoen eraginpean lan egiten duten bitartean.

John Maynard Keynes makroekonomiaren sortzaileak kapitalismoak gutxi gorabehera 450 urte iraungo zuela aurreikusi zuela aipatzen dute, zehazki 2030era arte. Keynesek onartu zuen gizateriak bere beharrak konpondu behar zituela beste kezka handiago batzuk izatera pasatzeko. Egun, sistema eraldatzeko zorian dagoela dirudi, baina ez Keynesek espero bezala. Aisialdiko eta sormenari dedikatutako bizitza batean lasaitzeko aukera izatetik, badirudi soldata baxuei eta krisi ekologikoari aurre egin beharko diola belaunaldi berriak.

Artikuluan nabarmentzen dute nola, guztien harridurarako, Keynesen bilobak marxista bihurtu diren. Marxen «pobretzearen tesia», kapitalistek langileen lanordu bakoitzarekin dirua irabazten dutenez, gero eta aberatsago bihurtuko direla denborarekin, alegia; langileek, berriz, ez dute egingo, kapitalistentzat dirua irabazten lanpetuegi daudelako.

Keynesen ondorioak errealista ez dirudien arren, bada zerbait 1930eko iragarpena guztiz okerra izan ez zena. Hazkunde tasa gutxi gorabehera behar bezala kalkulatzeaz gain, Keynesek uste zuen kapitalismoarekin amaituko zuen belaunaldi taldea izango ginela. Garapen teknologikoko eta kapital-metaketako maila jakin batean, kapitalismoa ustiapen edo genozidio bihurtzen delako, gizateriarekin berarekin talkan, bizitzarekin talkan.

Urte berriarekin, asmo berriak datoz eta honetan ere, Keynesek arrazoi izan dezala nahiko nuke, zaila badirudi ere «beste zerbait hori» ezagutzeko aukera izan dezagun.


Trafiko aldaketak Galtzarabordan, igogailu berriaren lanak egiteko

Urdaburu kalearen zati bat etenda egongo da.

Trafiko aldaketak izango dira Galtzarabordan ostegunean eta ostiralean igogailu berriaren lanak hasiko direla eta. Horrenbestez hilaren 6ko 08:00etatik hilaren 7ko 20:00etara Jaizkibel eta Murumendi kaleak moztuta egongo dira. Jaizkibel kalean, sarbidea oztopatuko duen garabia jarriko dute, eta bertako bizilagunei baimena emango diete autoak aparkatzera sartu ahal izateko. Sarbidea, Galtzaraborda etorbidetik Jaizkibel 1era egin beharko dute, kontrako norabidean. Hori dela eta, mugikortasun arduradunek halako maniobrak ahalik eta kontu handienarekin egin behar direla gogorarazi dute.

Murumendi kalean ere garabi bat jarriko dute, eta kasu hoirretan, lanek galtzara osoa hartuko dutenez kalea itxita izango da.

Parke kaletik eta Ernio kaletik pasako diren ibilgailuez gain,. Aizkorri eta Urdaburu kaleetatik ere iritsiko dira. Urdaburu kalearen zati bat etenda izango denez, ibilgailu horiek Urdaburu kaletik barrena sartuko dira kontrako norabidean, baita Ernio kalean ere.

Aldaketak ibilgailuentzat, baita garraio publikoarentzat ere. Azken horren kasuan, Urdaburu 25 eta Murumendi 2 geltokiak ezabatuko dituzte, lanek irauten duten bitartean.


Informatikan sakontzeko aukera emango die tokiko merkatariei Gorlizko Udalak

Ostalari eta dendarien eskaerak aztertu ondoren, horientzat informatikan sakontzeko ikastaroa antolatzea erabaki dute Uribe Kostako Behargintzak eta Gorlizko Udalak. Eskolak azaroaren 30etik abenduaren 17ra bitartean izango dira, astelehenetik ostegunera, 14:00etatik 16:00etara, Gorlizko Kzgunean. Horrenbestez, lau ordu emango dituzte Word erabiltzen ikasten eta beste 16 ordu Excel-ekin. Izena eman nahi duten merkatariek Gorlizko Turismo Bulegora telefonoz deitu beharko dute, 946 774 348 zenbakira. Apuntatzeko epea ostiral honetara (hilak 27) arte egongo da zabalik. Hala ere, tokiko iturriek ohartarazi dutenez, plaza mugatuak (20 lagunentzat) dira eta lehenago apuntatzen direnek izango dute lehentasuna. Argazkian, Iberrebarri plazako 4. atarian dago Gorlizko Kzgunea / © Kzgunea.net.


Mingainluzeak finalerako prest

Zortzi taldek lortu dute finalerako txartela; antolatzaileek finalerako «lehia bizia» aurreikusi dute.


Txapel bat azal berriari

Sustrai Colinak jantzi du Xilabako txapela, Baionako finalean. Mattin zena omendu du txapelketak, eta haren semeak jantzi dio txapela. Amets eta Maddalen Arzallus sailkatu dira Colinaren atzetik

Sustrai Colinak irabazi du 2016ko Xilaba (1.008 puntu). Haren atzetik sailkatu dira Amets Arzallus (998 puntu), Maddalen Arzallus (581), Odei Barroso (576,5), Miren Artetxe (571) eta Xumai Murua (537,5). Beretik aritzeko helburuz hasi zuen Colinak saioa, eta hala kantatu hasierako agurra: «Azal berriak jantzita nator,/ deus ezta sortzen berez ta.../ Nere buruaz beste egitera/ ta gure buruaz besta». Hala, bere ibilbideko Xilabako bigarren txapela jantzi du Colinak, duela bi urte lortutakoaren ondoren. Atzoko finaleko lehen bost sailkatuek, gainera, 2017ko Euskal Herriko Txapelketa Nagusian parte hartu ahal izango dute.

Saio puntuagarria hasita, gogoetarako baliatu zuten bertsolariek zortziko handiko ariketa. Barroso eta Artetxe ostatu bateko bi langileren azalean jarri zituen Joana Itzaina gai-emaileak. Nagusiak soberako janaria botatzeko agindu zien, eta haserre ekin zion Artetxek: «Batzuk jateko ezer ere ez/ ta besteek diru gosea». Zorrotz aritu zen Barroso: «Bihotz biguna dutenentzako/ daukagu ogi gogorra». Lehen Mundu Gerran hildako herritarren omenez eraikitako monumentuaren parean jarri zituen gaiak Amets Arzallus eta Sustrai Colina. Haserre hasi zen Arzallus, «frantses armada omen zen baina/ frantsesik ez dut ikusten» kantatuta, eta amorruz jarraitu zuen Colinak: «Okerrena da gerla harekin/ konkistatu gintuztela».

Bizi aritu ziren bertsolariak zortziko txikiko ariketan, eta bertsoaldiek berotu zuten aretoko giroa. Maddalen eta Amets Arzallusek osatu zuten ofiziorik finenetakoa. Joaldun beteranoaren ahotik aritu zen Maddalen Arzallus, eta hasiberriaren ahotik Amets Arzallus. Korrikako kilometro batean zuen joaldun gisan lehen aldia Amets Arzallusek, eta kexaz aritu zen: «Hau da bertsotan BECen/ hastea bezala». Bizi erantzun zion Maddalen Arzallusek: «Ohore bat da eta,/ ez zaitez kexatu».

Aktualitatezko gaiei kantuan, fin aritu zen seikotea puntuei erantzuten. Hamarreko txikiko ariketa eztabaidarako erabili zuten bertsolariek. Barrosok lan militanteari denbora gehiegi ematen ziola eta, kexu ageri zen Colina. Zorrotz eta argi amaitu zuen eztabaida Colinak: «Herria egitea/ zail da eta zail zen,/ ez badugu asmatzen/ etxekoak zaintzen».

Bakarkako lanean ale finak utzi zituzten sei bertsolariek, lehen aldiz oporretara bakarrik joan denaren azalean. Neurri estuan fin aritu zen Barroso: «Lehen zein haserre geunden/ Odei eta mundua./ Hemen dena da ederra,/ ederra ingurua./ Zeinen lagun onak giren/ ni ta nire burua».

Bertsoaldi osoa josi zuen Colinak; hala amaitu zuen bigarren bertsoa: «Ene ze ongi bakardadean,/ ondoan beste inor gabean,/ zu bakean zaudenean/ ta aukeratua denean».

Zorrotz eta bizi

Amets Arzallusek eta Sustrai Colinak eskuratu zuten puntu gehien finalaren lehen erdian, eta haiek osatu zuten buruz buruko saioa. Igerilekuan, gaztetan egindako tatuajeei begira zeuden bi adinekoren ahotik aritu ziren seiko motzean. Tatuajeak banaka aipatu, eta bizi aritu zen Arzallus: «Izurdeak ere hara/ egin ta ezin ezaba... /horiei plazer egitearren/ nator piszinara». Umorez hasi, eta umorez jarraitu zuten buruz burukoa. Hillary Clinton eta Donald Trumpen azalean jarri zituen gaiak Colina eta Arzallus; AEBetako hauteskundeak irabazi dituelako zoriontzeko, telefonoz deitu zuen Colinak Arzallus. Tronpatu eta Trump hitzekin jolasean aritu zen Arzallus, jendeak bera bozkatu izanaz harrituta: «Ni ere harritu naiz/ zenbat trumpatu den».

Kartzelako lanean jo zuen goia buruz burukoak. Gaiak amildegi ertzean jarri zituen bertsolariak, jauzi egitea erabaki duenaren ahotik kantuan. Bertsoaldi sakona eta osoa egin zuen Arzallusek, lehen bertsotik hasita: «Zeruko segariak/ pentsatu zenbat belar/ ebakitzen omen du/ aski sasi, ote, lar./ Zentzugabeko biziak/ utzia nau hain mehar/ malkoak lehortuz jada / ezin eginez negar/ herioren zain egon naiz/ hogei urtean zehar?/ Baina ez du etorri nahi/ beraz nik joan behar». Gaiari metaforatik tiraka, harreman bati kantatu zion Colinak. Denboran pilatutako galderekin amaitu zuen bertsoaldia: «Bere ondoan lo egiten dut/ beste batekin ametsak,/ ta bertigoa emanagatik/ amildegi sakon beltzak?/ Alde egitea erabaki dut/ zintzotasuna legetzat:/ Askoz hobea izanen baita/ neretzat eta beretzat».

Azken agurrean, zubigintzaren balioa goraipatu zuen Colina txapeldunak: «Gure herri honek badaki zer den/ mututuei aditzea,/ ta harresiak atzeman arren/ zubigintzan aritzea». Mattin Treku zena omendu du aurtengo Xilaba txapelketak, jaio zeneko ehungarren urteurrenean. Panpili Treku haren semeak jantzi zion txapela atzo Sustrai Colinari. Datozen bi urteetarako, beraz, azal eta txapeldun berria ditu Xilabak. Aitor Renteria Txato-ren oroimenezko saria Odei Barrosok jaso du.


Administrazio elebiduna lortzeko pausoak eman guran plan berria dute Iurretan

Herritar guztien hizkuntza eskubideak bermatzeko bidea delakoan, administrazio elebiduna lortzeko “pauso sendoak” eman gura ditu Iurretako Udalak.Horretarako Euskararen Erabilera Normalizatzeko Plana onartu dute.

Modu horretan, euskararen erabilera normalizatzeko Eusko Jaurlaritzak sustatutako VI. Plangintzagaz (2019-2022) bat egin dute. Euskaraz eta gazteleraz, bi hizkuntza ofizialetan, “normaltasunez lan egiten duen” administrazioa lortzea da helburua.

Esparru guztietan euskara zerbitzu-hizkuntza izan dadin eta euskararen idatzizko erabilera areagotu dadin lan egingo da. Era berean, ahoz zein idatziz euskara lan hizkuntza izatea ahalbidetzeko prestakuntza eskainiko zaie udaletxeko langileei, “modu progresiboan eta etengabe”. Ahoz zein idatziz, eta bideragarri den guztitan, administrazioekiko harreman hizkuntza euskara izan dadin ere lan egingo dute, Iñaki Totorikaguena alkateak azaldu duenez.

2016ko erroldatu datuen arabera, Iurretako Udalari dagokion derrigortasun indizea %59,53 da. Hau da, administrazioarengana hurbiltzen denari euskaraz eskaini behar zaio zerbitzua, ahoz zein idatziz, eta horretarako, jendaurreko, gizarte-mailako eta izaera orokorreko administrazio-atal elebidunak ezarriko dira. Gaur egun, dagokiona baino derrigortasun-indize altuagoa betetzen duela esan du Totorikaguenak: %83.


"Hiritarren segurtasun arazoez" hitz egin nahi du Pasaiako PSE-EEk

Pasaiako PSE-EEk Amaia Agirregabiria alkateari eskatu dio Informazio Batzordea antola dezala, “urgentea”, haien ustez Pasaian “segurtasun arazoak” daudelako: “Pasaiako barrutietako establezimenduetan azken aldian lapurreta asko izaten ari dira. Hori herritarren artean eta ostalarien artean ardura handia eragiten ari da”.

Sozialisten ustez egoera horrek badu harremana “Bildu aurrera eramaten ari den pertsonal politikarekin”. PSE-EEren arabera, Udaltzaingoan bete ez diren plazak daude, “eta bajak daudenean, ez dira ordezkatzen. Horrek segurtasunean badu eragina, gauean batez ere, 16.000 biztanleko herri sakabanatu batean patruila bakarra izaten delako gauetan”. Hartara. sozialisten ustez, egoera hori “ez da onargarria”, establezimenduen jabeentzako “kaltegarria” delako, “eta gainera, krisiaren eragina bereziki ari dira nabaritzen ostalariak eta dendariak. Bilduren gobernua lapurretak ekiditeko neurriak hartzen ari bada, horiek ez dute inolako ondoriorik.Pasaia lapurren paradisua bihurtzen ari da”. Batzordean ostalariek eta dendariek parte har dezatela nahi du Pasaiako PSE-EEk.


Taldea aldatu da, helburuak ez

Bera Berak zazpi jokalari berrirekin ekin dio denboraldi-aurreari. Abuztuaren 31n izango du jokoan lehen titulua donostiarrek: Espainiako Superkopa, Eibarren, Ro'Casaren kontr

Eraberrituta ekin dio denboraldiari Super Amara Bera Berak. Guztira zazpi jokalari fitxatu ditu Donostiako taldeak, eta beste ia hainbeste jokalarik utzi dute taldea. Baina aldatu ez direnak taldearen helburuak dira. Hala nabarmendu zuen atzo Tati Garmendia kirol zuzendariak: «Txapelketa guztietan ondo lehiatu nahi dugu, eta tituluak irabazi». Horretarako gakoa «jokalari berriak ondo egokitzea» dela uste du.

Atzo egin zuten sasoi aurreko lehen entrenamendua, Anoetako estadio txikian. «Lehen eguna izateko, bero dezente egin du. Denboraldi-aurreko lehen egunak beti izaten dira, gainera, gogorrak. Baina gogotsu eta ilusioz ikusi ditut jokalariak».

Zazpi jokalari falta izan ziren lehen lan saiora, selekzioekin egoteagatik. Renata Arruda, Adriana Cardoso eta Manuela Pizzo Panamerikar Jokoetan parte hartzen ari dira. Lehen biak Brasilekin ari dira, eta Pizzo, Argentinarekin. Espainiako selekzioarekin egonaldia egiten ari dira, berriz, Merche Castellanos, Silvia Arderius, Maitane Etxeberria eta Eli Cesareo. Imanol Alvarez ere ez zen izan atzo Anoetan. Etzi hasiko da lanean teknikaria. Egun hauetan, Alex Nogues bigarren entrenatzaileak zuzenduko ditu entrenamenduak. Nogues ere sasoi honetako beste berritasunetako bat da, Eider Rubioren lekua hartu baitu Alvarezen laguntzaile gisa.

Mugimendua ohi baino handiagoa izan da, beraz, Bidebietako bulegoetan. Denboraldia amaitu aurretik hasi zen jada fitxaketak egiten Bera Bera. Guztira zazpi jokalari berri izango dira: Eli Cesaero eta Maria O'Mulloni (Valladolid) Emma Boada (Malaga), Manuela Pizzo (Ro'Casa), Mirene Moreno (Errotaberri), Mariane Fernandes (Molde) eta Ainhoa Etxeberria (San Adrian), hain zuzen.

Sei jokalarik utzi dute, berriz, taldea. Elke Karsten Hungariako Debrecen taldeak fitxatu du. Arrazoi pertsonalak tarteko eskubaloia utzi dute, berriz, Judith Sansek, Maite Zugarrondok, Uxue Ezkurdiak, Nora Azurmendik eta Estitxu Berasategik.

Garmendiak uste du talde «lehiakorra, orekatua eta ona» egin dutela. «Fitxatu ditugun jokalariekin, gure joko erari eutsi ahal izango diogu: defentsan zorrotz arituz, eta kontraerasoan bizi aterata. Gainera, uste dut taktikoki Imanolek askotariko aukerak izango dituela».

Liga, «estuago»

Abutuaren 31n izango dute jokoan lehen titulua: Espainiako Superkopa, Ro'casaren kontra. «Eibarren jokatuta, ilusioa egiten digu irabazteak. Gainera, proba ona izango da taldea nola dagoen ikusteko, eta baita Ro'Casaren jarduna aztertzeko ere».

Ligari derbi batekin ekingo diote: Zuazo izango baitute aurkari lehen jardunaldian, etxean. «Derbiak beti dira bereziak eta lehiatuak. Motibazioa da hala hastea. Lehen partidetan, gainera, beti egoten dira ezusteak, taldeak erritmoa hartu gabe baitaude oraindik». Liga amaiera ere gogorra izango da, azken hiru jardunaldietan Ro'casaren, Malagaren eta Guardesen kontra jokatu beharko baitute. «Oso gogorra izango da, eta emozio askokoa». Liga «lehiatua eta parekatua» espero du Garmendiak. «Aurten are gehiago, ligak bi talde gutxiago izango baititu, eta gauzak gehiago estutuko dira. Horrek erakargarriago egingo du txapelketa». Ro'casa eta Guardes goian egongo direla ziur dago. «Malaga, Porriño eta beste talde batzuk oso ondo indartu dira, eta zeresana emango dute. Oro har talde guztiek fitxatu dute ondo».

Aurreko sasoian taldea «maila oso onean» lehiatu zen EHF kopan, eta gertu izan zuen final-zortzirenetako ligaxka gainditzea. Oraingoan ere lan txukuna egin nahi dute Europan. Lehen aurkaria Suitzako LK Zug izango dute. «Uste dut kanporaketa horretan faboritoak garela, eta ondo bidean gainditu egin beharko genukeela». Zailago ikusten du bigarrena, Errumaniako Brasoven kontrakoa. «Liga indartsua da Errumaniakoa, eta Brasov ere bai. Ez da erraza izango, baina aurreko sasoian bezala lehiatuz gero, ziur nago aukerak izango ditugula».


Hamargarren Bertizarana Eguna ospatuko da Legasan

09:00etan botako den suziriarekin hasiko dira ekitaldiak

Ekainaren 11n, larunbata, Bertizarana eguna ospatuko da. Aurten Legasan eginen da. Aipatzekoa da, hamar urte badirela besta hau ospatzen hasi zela, eta ordutik urte bat Legasan eta bertzea narbarten egin da txandaka.

Ekainaren 11n, larunbata, Bertizarana eguna ospatuko da. Aurten Legasan eginen da. Aipatzekoa da, hamar urte badirela besta hau ospatzen hasi zela, eta ordutik urte bat Legasan eta bertzea narbarten egin da txandaka.

Bailararen eguneko egitaraua hau izanen da:

09:00etan suziria botako da

09:30ean argisoinuak narbarten, Legasan eta Oieregin

10:00etan soka zirkuitoa BKZ-ren eskutik

12:30ean Baztango gaiteroak karrikak alaituko dituzte

14:30ean bazkaria eta ondotik bertsolariak

Bazkalondoan, sokatira saioa eta redigan dantzaldia Frantzisko Santxotenaren eskutik

22:00etan afaria

00:00etan gaupasa Trikidantz taldearekin


Ehundik gora lagunek hartu dute parte Azkoitiko San Andres Xake Sarian

Anaitasuna Kakute xake elkarteak antolatuta, San Andres Xake Saria jokatu zuten atzo goizean Azkoitiko Elkargunean. Euskal Herri osoko nahiz atzerriko 107 xakelarik hartu zuten parte txapelketan, eta bost minutuko hamar partida jokatu zituen bakoitzak. David Lariño Nieto galiziarra izan zen garaile, eta bigarren postua Mikel Huerga nafarrak lortu zuen. Hirugarren, berriz, Carlos Varas Gonzales txiletarra geratu zen. Ikusi hemen argazkiak:


Ikasturte amaierako emanaldia eskainiko dute musika eskolako ikasleek

Ilusio handiz prestatutako ikasturte amaierako entzunaldia eskainiko dute Elorrioko Garamendi´tar musika eskolako ikasleek, maiatzaren 20an. Arriolan izango da emanaldia, 18:30ean.

Musikalen inguruan ardaztuko dute aurten ikuskizuna, eta musika eskolako adin desberdinetako ikasleek zein irakasleek parte hartuko dute emanaldian.

Doako sarrera izango du emanaldiak, baina aurrez gonbidapena eskuratu beharko dute musika eskolako ikasleen emanaldia entzun gura dutenek.

Matrikulatzeko aukera

Maiatzaren 20ko ikasturte amaierako jaia prestatzen dabiltzala, hurrengo ikasturteari begira jarrita ere badaude Elorrioko Musika eskolan. Izan ere, gaur hasi eta ekainaren 9ra arte, 2017-2018 ikasturterako matrikula egiteko aukera izango baita.

Eguenetan, 14:30tatik 16:00etara, eta barikuetan, 18:30tatik 19:30tara, telefonoz (94-6231922 edo 605761312) zein emailez (elorrioko.musikaeskola@gmail.com) egin daitezke matrikulazioari buruzko kontsultak.

Bestalde, maiatzaren 26an, ate irekien saioak izango dira, Elorrioko musika eskola ezagutu gura dutenentzat: 17:30tatik 18:15etara, lau, bost eta sei urte arteko umeei zuzenduriko bisita gidatua egingo dute, eta zazpi urtetik aurrerako ume eta gurasoentzako saioa eskainiko dute, 18:15tatik 19:00tara.


Pirritx, Porrotx eta Marimototsen emanaldirako sarrerak salgai

Datorren martxoaren 1ean, Pirritx, Porrotx eta Marimotots pailazo ezagunak izango dira Bergaran. Urtero inauterietan hitzordua izaten da eurekin, eta aurten ere ez dute hutsik egingo. Aurtengo emanaldiak Bizipoza du izena eta bertan, abentura desberdinak biziko dituzte pailazoek.

Eskoriatzan izan ziren, ohiturari jarraiki, emanaldia estreinatzen eta arrakastaz Debagoienetik pasa ondoren eta baita Euskal Herriko txoko desberdinetatik, Bergaran izango dira bizipoza herriko txikienei zein gurasoei helarazten. Ohiko moduan frontoia izango dira prestatutako bi emanaldiak.

Sarrerak salgai

Sarrerak dagoeneko salgai daude. Martxoaren 1ean, zapatuan izango dira herrian eta bi emanaldi eskainiko dituzte, lehena 15:30tan eta bigarrena 18:00tan. Sarrerek 6 euro balio dituzte eta hainbat modu daude lortzeko: Internet bidez erosi nahi dituztenek www.bergara.net webgunera jo beharko dute eta bertan sarrera erosi eta gero inprimatu egin beharko dute. Modu tradizionalean eskuratu nahi dituztenek, Kultur etxera joan beharko dira bila. Eguaztenetik daude salgai, beraz, guztiak saldu ezean, emanaldiko egunean ere leihatilan eskuragai izango direla ere adierazi dute Udaletik.


'Ahobizi'-en eta 'Belarriprest'-en gogoetak, Euskararen Egunean

Euskaraldia gogoan izan dute Euskararen Egunean hainbat herritarrek. Izan ere, egitasmo horretan parte hartu zuten hainbat Ahobizi eta Belarriprest beren esperientzia kontatzen izan da Kontzejupean. Solasaldiaz gain, bertsoez eta gaztaina-janaz gozatzeko aukera izan dute herritarrek.

Euskararen Eguna izan da gaur, asteartea, eta goizean goizetik askotariko ekintzak izan dira herrian. Goizean, Azkoitiko ehunka umek eta gaztek herriko plaza hartu dute; arratsaldean, berriz, Euskaraldian parte hartu zuten zenbait Ahobizi-k eta Belarriprest-ek solasaldia eskaini dute Kontzejupean.

Arratsaldeko ekitaldian, lehenik Euskararen Eguneko manifestua irakurri du Silvia Etxaniz aurkezleak, eta Nahia Arrizabalaga eta Unai Izagirre bertsolariek bertso bana kantatu dute. Ondoren, Iosu Irizar eta Xiomara Galvis Ahobizi-ek nahiz Janire Igoa, So Saito, Lourdes Alboniga eta Xabier Arenaza Belarriprest-ek euskararen inguruko hainbat gogoeta izan dute hizpide mahai-inguruan. Solasaldia amaitu ostean, berriz, argazki erraldoia atera dute Kontzejupean, eta gaztaina-jana egin dute ondoren.


Udala herritarrekin ari da aztertzen Pasealekuko egitasmoa

Jose Maria Gorroño alkateak, proiektuaren arkitektoak eta Pasilekue Bizirik taldekoek bi batzar «positibo» egin dituzte; hirugarrena gaur egingo dute. Lan mahai bat sortuko dutePasealekuko proiektua aztertu asmoz, bi egunetan batzartu dira Pasilekue Bizirik taldekoak, Gernika-Lumoko alkate Jose Mari Gorroño eta proiektuaren arkitektoa; ekainaren 19an lehenengo, eta 21ean ondoren. Bilera horiek «oso positiboak» izan direla adierazi dute aldeek, eta bien aldetik borondate ona dagoela jakinarazi dute. Beste bi aldiz batzeko asmoa daukatela iragarri dute; gaur bertan egingo dute hirugarren batzarra.«Bileretan giro ona egon da, eta guztiok hitz egin dugu argi. Proiektu on bat egitea litzateke onena, urteetan iraungo duena eta belaunaldi ezberdinentzat izango dena. Guztiok gara gernikarrak, eta onena nahi dugu herriarentzat», azaldu du alkateak.Pasealeku proiektuari buruzko parte hartze prozesu bat abiatu zuten duela lau bat urte, eta ondorio batzuk atera zituzten hori eginda. Hala, horiek bermatu nahi ditu Pasilekue Bizirik taldeak, eta baita ere guneak berak daukan izaera. «Ezberdinei eskua luzatu nahi» diete, eta egungo erabilera sustatu, «Pasilekue bizirik» nahi dutelako.Alkateak, bere aldetik, azaldu du udalak ez diela trabarik jarriko parte hartze prozesuan atera zituzten ondorioei, eta hobetzeko helburuz aldaketarik egin beharko balute egingo luketeela gaineratu du, «betiere, araudia errespetatuz».Gorroñok argi dauka Pasealekua «leku enblematikoa eta garrantzitsua» dela, baina hondatuta dagoela nabarmendu du.Proiektuari buruzko infografiak kaleratu ditu udalak oraintsu, eta kezka sortu dute herrian. Herriko alkateak argi utzi nahi izan du Pasealekuko «arbola denak mantenduko» dituztela; «baten bat egoera txarrean ez badago, behintzat». Gainera, udalak zuhaitz horien bizitza bermatu nahi duela azpimarratu du. Jakitera eman du 2018ko aurrekontuan, esaterako, diru sail bat gorde dutela zuhaitz horiek ainguratzeko.Lurzorua aldatzea ere aurreikusi du udalak: «Erabat hondoratuta dago. Gaur egun, asfaltozkoa da zorua, eta tenperatura altuetan, osasunerako onenak ez diren produktu kimikoak igortzen ditu». Horrenbestez, dagoena kendu eta harri granitikozko zorua jartzea aurreikusi dute, «guztiz horizontala eta desnibel barikoa». Inguruko argiztapena hobetzeko asmoa ere badu udalak, eta sarbidearena zehaztasunez dauka aztertuta.Infografiak ikusterakoan, Pasilekue Bizirik taldeak ikusi zuen «zentzu batzuetan ez zela bertako eguneroko bizitzagaz bateragarria», eta, horregatik, «udalari eskua luzatzea» erabaki zuten. Orain, baina, «berri onekin» datozela diote; izan ere, «proiektuaren moldaketarako bidean» daude. Moldaketa horietarako, udal ordezkariz, herritarrez eta teknikoz osatutako lan mahai bat sortuko dutela jakinarazi dute. Aldaketa horiek zeintzuk izango diren oraindik landu egin behar dela aipatu dute, baina «herriaren eta Pasealekuaren onerako» izango direla azpimarratu dute. Eta «adostasun hori bermatzeko», egindako moldaketa horiek publiko egiteko asmoa erakutsi dute.«Ezinegonagaz etorri ginen, baina ikusi dugu ez gaudela elkarrengandik hain urruti. Guk baditugu proposamen batzuk, baina ikusi egin behar dugu ea teknikoki bideragarriak diren». azaldu dute Pasilekue Bizirik taldeko kideek.Taldekoak batu egin ziren bariku arratsaldean, herriari egindako batzarren berri emateko. Bertan adierazi zutenez, «pozik» daude proiektua «berraztertuko» delako, baita ere hasieratik hartu behar zen «parte hartze bidean» daudelako. Halaber, «gernikarren iritziak eta bere garaian adostutakoa» kontuan hartzen direla ikusteak ere poztu ditu herritarrak.Borondatea eta hurbilketa badagoela ziurtatuta, orain guztia formulatu beharra dagoela adierazi du Pasealekuko taldeak.EH Bilduren mezua EH Bilduk, bere aldetik, herritarrak zoriondu nahi izan ditu, «guztientzako Pasealekuaren defentsan erakutsitako kemenak bere fruituak eman dituelako eta aurreko partaidetza prozesuaren ilusioa bizirik mantendu dutelako».Alkatearen eta udal gobernuaren «jarrera aldaketaz» ere aritu dira koaliziokideak: «Behingoz, amore eman, eta egitasmoak herriagaz batera burutzeari bidea ireki diote».Halaber, parte hartze prozesuaren gauzatze fasea «ahalik-eta zabalena eta anitzena» izatea nahi dutela adierazi zute; hartara, «guztion artean guztiontzako Pasilekua egin dezagun».Azkenik, ekimenean laguntzeko «prestutasun osoa» agertu, eta besteekin batera denen gustuko proiektua eraikitzeko gogoa erkutsi du EH Bilduk.


Nazioartearen zigiluarekin

Henri Dunant zentroak baieztatu du ETAk «existitzeari utzi» diola. Genevan eman dute erabakiaren berri, dozenaka diplomazialariren aurrean; tartean zen Christiane Taubira. Bakegintzan aritutakoak goraipatu dituzte; bereziki, Egiguren, Zapatero, Urkullu eta Otegi.

Genevako (Suitza) Leman lakuaren ondo-ondoan Henri Dunant zentroak duen egoitzan, David Harland zuzendaria hasi da hizketan. 14:02. Aurrean, 80 bat lagun: 50-60 diplomazialari, Suitzatik eta beste herrialde batzuetatik joandakoak, zentroko langileak eta kazetari gutxi batzuk. Isilik denak, Harlanden hitzak adi entzuten: «14:00etan, maiatzaren 3an, ETAk existitzeari utzi dio». Solemnitatea nagusi gainezka zegoen areto txikian. Ahozko grabaziorik ez, hasiera batean hala aurreikusita bazegoen ere. Azken egunetan baztertu dute aukera hori.

Hitzaldian, Harlandek gogoan du hamabost urte eman dituztela euskal gatazka konpontzeko lanetan, eta lau lagunen esfortzua goraipatu du: Jesus Egiguren PSE-EEko presidente ohia, Jose Luis Rodriguez Zapatero Espainiako presidente ohia, Iñigo Urkullu Jaurlaritzako lehendakaria eta Arnaldo Otegi ezker abertzaleko buruzagia. Guztientzat ditu hitzak Harlandek: Egigureni buruz, «garesti ordaindu» zuela konponbide negoziatu baten aldeko apustua, ETAk lagun ugari hil zizkiolako; Urkulluz, «bakea, torturari buruzko egia eta presoen alorreko pausoak sustatu» dituela; Zapateroz, bakerako «ahalegina» abiatu zuela 2004an, eta Otegiz, «biolentziarik ezerako mugimenduaren lidergoa» eraman zuela. Zentroan, bereziki oroitzen dute Egiguren: «Gizon ona da».

Biktimen alde minutu bateko isilunea gordetzeko eskatuz amaitu du Harlandek bederatzi minutuko hitzaldia: «Herritar gehienentzat, indarkeria onartezina eta justifikaezina izan zen. Ez dadila berriro gertatu».

Raymond Loretan Henri Dunant fundazioko kidea ere mintzatu da euskal gatazkaren konponbidean zentroak eginiko lanaz: haren hitzetan, «modu diskretuan» lagundu du «nolabait hau bukatzen», eta pozik azaldu da ETAren urratsarekin: «Horixe da HDn izateko arrazoia». Nahiz eta «inoiz ez den erraza bakea eraikitzea», Loretanek agindu du zentroak zeregin horretan jarraituko duela munduko beste gatazka batzuetan ere. Hitzaldia amaitu, eta txaloak.

Gatazken konponbidean hara-hona aritu arren, anonimoak dira diplomazialari gehientsuenak, eta hala segitu nahi izan zuten atzoko ekitaldian ere; ez zen zabaldu hara joandakoen zerrendarik. Han bildutakoek ez zekiten zehatz-mehatz zer aurkeztuko zuen Harlandek, baina Henri Dunant zentroak ematen dien konfiantza zuten berme. Horien artean, ordea, bazen aurpegi ezagunik: nagusiki, Christiane Taubira, Frantziako Justizia ministro ohia. 2012an sartu zen gobernuan, eta euskal presoen eskubideen alde agertu zen behin baino gehiagotan. 2016ko urtarrilean dimisioa eman ostean, iazko abenduaren 9an Parisen eginiko martxa babestu zuen. Atzo, ekitaldia hasi baino ordubete lehenagotik gutxienez zentroan zegoen, paperak errepasatzen.

Diskrezioa eta ikusmina

Isileko lana da Henri Dunant zentroaren irizpide nagusietako bat, eta diskrezio hori sarri hautsi da azken egunetan hedabide ugaritan zabaldutako informazioen eraginez. Eguna iristerako, jakina zen zer egunetan, zer ordutan eta non egingo zuten bilkura, eta baita ETAk zer jakinarazi behar zuen ere. Leku lasaian dago egoitza, eta eraikina bera ez da handia; bi solairuko txalet bat. Edozein egunetan, apenas duen mugimendurik. Atzo, bilera hasi aurreko orduetan, ohi baino mugimendu handiagoa nabari zen egoitzaren barnean eta kanpoaldean; argi guztiak piztuta barruan, eta, atarian, dozena bat kazetari. Hasieran, BERRIA, Gara, BBC eta Suitzako hiru hedabide baino ez ziren sartzekoak; azkenean, kanpoan zeuden gainerako hedabideei ere utzi zieten barrura sartzen antolatzaileek.

Bazuten kezka. Hitzorduaren xehetasunak zabalduta, jakitun ziren ETAren biktimen elkarteetako ordezkariak joan zitezkeela atzoko ekitaldi horretara; are gehiago Voces Contra el Terrorismo elkarteak Javier Solana Henri Dunanteko ohorezko presidentea Espainiako Auzitegi Nazionalean salatu eta gero. Ez zen halakorik gertatu. Lasai joan zen dena, alde horretatik.

Kanboko Arnaga etxeak hartuko du gaur Genevaren lekukoa, eta Lapurdiko konferentzi horretan izango da Henri Dunanteko ordezkaritza bat ere.


Gaurtik aurrera herri informazioan sakondu du ‘hitza.info’-k

Eskualdeetako webguneetatik herri webguneetara egingo du salto eskualdeko hitzak, zenbait kasutan herri bakarrarekin eta beste zenbaitetan herri elkarteen bitartez.

BERRIA Taldearen proiektu berriaren baitan, hitza.info webguneek ere itxura aldatuko dute gaurtik. Itxura bakarrik ez, izan ere eskualdeetako webguneetatik herri webguneetara egingo dute salto eskualdeko hitzek, modu horretan informazio lokalaren arloan sakontzeko asmoz.

Aurrerantzean herri edo herri elkarte bakoitzak bere webgunea izango du, eta egunerokoari hobeto erantzun ahal izango dio hitza.info-k. Hala ere, eskualdeko informazioa jaso nahi duenak ere jaso ahal izango ditu informazio lokaleko webgune guztietako albisteak batean eskualdeko webgunean ere. Oarsoaldeko herrien webguneak honakoak dira:

– http://errenteria.hitza.info

– http://oiartzun.hitza.info

– http://lezo.hitza.info

– http://pasaia.hitza.info

Hitzen itxura aldaketak, BERRIA Taldeak informazioaren arloan beste pauso bat emateko asmoz osatu duen proiektuaren hirugarren hanka da. Beste biak, berria.info berritua eta berriketan.info euskarazko informazio eta albisteen sare soziala dira. Hiru ekimenetan irakurlearengana hurbiltzea eta, modu horretan, Euskal Herrian euskarazko informazioa ikur bilakatzea da BERRIA Taldearen helburua.


Literatura eta emakumeak

Egilea: Virginia Woolf.

Itzultzailea: Maria Colera Intxausti.

Argitaratzailea: Consonni.

Ez da euskarara Virginia Woolfen obra asko ekarri. Orain arte badugu Farorantz (1997an), eta laster argitaratuko dute Dalloway anderea. Gela bat norberarena Virginia Woolfen saiakera ezagunena da: 1928an hitzaldi pare bat eman zuen Cambridgen Emakumeak eta literatura gaiari buruz, eta hurrengo urtean saiakera gisa atera zuen. Consonni etxeak argitaratu berri du, edizio zaindu eta finean.

Julio Cortazarrek erakutsi zigunez, literatura konprometituak funtzionatuko badu, maila goreneko literatura behar du izan. Horixe da liburu honek agerian uzten duena: maila altuko literatura da, eta horregatik irauten du. Izan ere, testuaren literaturtasuna nabaria da, lehen atalean (sei ditu orotara) adibidez. Saiakera tonurik ere apenas duen atal horrek: narrazioa da nagusi, eta duen jario poetikoari eta idazleak baliatzen dituen narrazio teknikei esker pasarte bikaina da.

Narratzaileak travelling bat proposatzen digu, zinematografikotik dezente duena, eta bere mugimenduarekin batera giro ezberdinak erakutsi eta aldi berean bere gogoetak isurtzen ditu. Esan daiteke narratzaileak dibagatu egiten duela (Rousseauk Rêveries hartan bezalaxe), eta dibagazio horretan bere pentsamenduaren ibilbideak zentzurik ez duelako itxura egin arren, apurka aurkezten ditu gaiari buruzko bere iritzia eta argudioak. Digresioaren eta kritikaren arteko oreka zailean mantentzen da testua. Horregatik, digresioen oparotasunak harritu egingo du saiakera soila espero duen irakurlea eta panfletoaren bila doana nekatu (Woolfen edozein obrak bezala, bestalde), giroa abandonatu gabe, kontakizunaren plazer hutsez ari dela irudi bailuke hainbat pasartetan, bereziki hasieran.

Hizkuntza literario joria da Woolfena. Ongi zaindutako ironia punttak ditu, une zorrotzenetan ia sarkasmora iritsiz, eta umore printzarik ere ez zaio falta, egoeraz nahiz bere buruaz ari denean.

Gai zentralaz gain (emakumeak eta literatura) beste hainbat ere ukitzen ditu saiakerak: poesia garaikidea, Erromantizismoa eta Modernismoa, Lehen Mundu Gerra, klase altuen diruzaletasuna («zibilizazio gabeziaren fruitu»)... Bereziki aipagarria da Woolfek idazkera femeninoa definitzeko egiten duen ahalegina. Idazleari asko interesatu zitzaion gaia da hori, eta emakumeen idazkerari buruzko bere planteamendua interesgarria da oraindik (feminismoaren hirugarren olatua-ren ondoren kontua beste modu batera aztertzen dela jakinik ere).

Gai nagusia dela eta, Woolfen arabera hiru osagai ezinbesteko daude emakumeen literatura baldintzatzen dutenak: gela bat norberarena, bostehun libera urtean eta ehun urte pasatzea.

Norberaren gela eta dirua autonomia izateko faktore ezinbesteak dira, Woolfen iritziz artista izatea gauza fisikoei lotua baitago: «Askatasun intelektuala gauza materialen mende dago, eta poesia, berriz, askatasun intelektualaren mende» (134. or.). Kontua da espazio nagusiak (ikasketak, lan mundua, diru sarrera edota erabakitzeko eskubidea) emakumeari historikoki betatuak izan zaizkiola, gizarte patriarkalean guztiak egon direlako gizonaren esku, eta horiek konkistatzea ezinbestekoa dela idaztea ahalbidetzen duen autonomia eskuratzeko.

Azkenik, espazio propioez eta diruaz gain, hirugarren osagaia ehun urte pasatzea da. Virginia Woolfek, bere garaiko ideologia kritikatuz, honela idazten du: «[emakumeek ehun urte barru] logikoki, iraganean galaraziak izan zituzten jarduera eta jardun guztietan hartuko dute parte» (58. or.). Urri honetan beteko dira laurogeita lau urte A Room of One's Own argitaratu zenetik...


«Oraindik duela 25 edo 50 urteko adinekoak ditugu buruan»

Gizarteak adinekoez duen irudia eta adinekoek euren burua zelan ikusten duten ez datoz bat. Silvestreren esanetan, oro har osasuntsuak eta aktiboak dira, eta ez mendekoak eta eriak.


Metropoli Forala 2015-10-29

Patri Perales, Tokiko Ekonomia Iraunkorraren alorreko zinegotzi ordezkaria elkarrizketatu dugu saioaren sarreran. Kataluniako alderdi subiranisten deklarazioak Espainiako hedabideetan izan duen oihartzuna aztertu du Ainhoa Arano kazetariak. Hitz egitea eta komunikatzea ez dira gauza berbera. Socratesen dialektika eta egungo politikarien demagogia. Horri buruz mintzatu gara Maite Arraiza filosofoarekin.


Lizargarate Trikitixa Elkartearen jaialdia

x


Atxilotu bat Iruñean, mutiko bati eta gizon bati eraso egitea egotzita

Erasotzaileak eragindako zaurien eraginez, ebakuntza kirurgikoa egin behar izan diote gizonari. Ustezko erasotzailea goizean eramango dute epailearen aurrera.

Iruñeko Udaltzaingoak pertsona bat atxilotu du Iruñean, 10 urteko mutiko bati eta 63 urteko gizon bati eraso egitea leporatuta. Udaltzaingoak jakitera eman duenez, biktimek ez dute inolako harremanik harekin.

Atzo, astelehena, izan zuen Iruñeko Udaltzaingoak Taconera kalean eta Alde Zaharrean gertatutakoaren berri. Gainera, erasotzaileak eragindako zaurien eraginez, ebakuntza kirurgikoa egin behar izan diote gizonari.

Ustezko erasotzailea, 50 urtekoa, atzo arratsaldean atxilotu zuten, eta gaur goizean jarriko dute epailearen esku.

Bestalde, bart Arrotxapea auzoko etxebizitza batean piztutako sute baten berri ere izan du azken orduotan Udaltzaingoak. Sutea piztu zenean, etxea hutsik omen zegoen, eta, ondorioz, ez da inor zauritu.


Elkartasuna, auzotik Palestinara

Asteburu honetan, Xj auzolaneaneko kideak, herri palestinarrari elkartasuna adieraziz, bertara bidaltzeko medikamenduak biltzen aritu dira auzoan.

Ostiral eta Larunbatean, goiz eta arratsaldez izan dute postua muntatuta. Azpeitiko gazte asanblada ari da ekimen hau burutzen hilabete osoan zehar, herriko plazan postua jarrita eta pasa den astebururako hartu zion erreleboa Xanjuandeiko auzo eragileak.

Etorkizunean ere, "herriko eragileekin elkarlanean jarraitzeko asmoa" agertu dute XJ auzolaneanetik.


Bideoa ikusteko hitzordua

San Joan Konpartsak hitzordua jarri du hilaren 22an, asteazkena, Konpartsaren bideoa ikusteko. Arratsaldeko 19:30etan, Udaletxean.


Pazkoak 2012: Udal Musika Banda

Barikua


ELAk Zumarragako Arcelorrek irabaziak izan dituela dio

ELA sindikatuak prentsaurrekoa eman du Zumarragako Arcelor Mittalek azken urteetan irabaziak eman dituela baieztatzen duen txostena aurkezteko.Sindikatuko kideek enpresaren zuzendaritzak mahai negoziatzailean datuak ezkutatu dituela diote. «Gezurrak jaurti dituzte, bata bestearen ondotik. Arcelor Mittalen helburu bakarra irabaziak gehitzea da eta horretarako merkatuaren egoerari buruzko argudio faltsuak erabiltzen ari da, lotsagabeki».ELAren aburuz, produktibitatea, antolakuntza eta lana ez dira arazoa. «Orain arte lana normaltasunez egin da eta Arcelor Mittal-en Gipuzkoako fakturazioa Estatuko beste lantegietakoa baina handiagoa da. Gainera, Arcelor Mittalen eskaria ez da murriztu: beste lantegi batera eraman behar dute bertakoa». Ez dute baztertzen epaitegietara jotzea.


Eguraldiak Nafarroako eskola publiko euskaldunaren jaia zapuztu du

Taconera parkeak hartu du jaialdia. Aurreko edizioetan baino jende gutxiago izan da eta gastuak ere ezin izan dituzte bete. Antolatzaileek kontu korrontea ireki dute nahi duenak dirua emateko.

Eguraldi gobel eta euritsuak Nafarroako eskola publiko euskaldunaren aldeko jaia tristetu du. Milaka lagun bildu dira, baina zenbait ekitaldi egokitu, estalpean jarri edo bertan behera utzi behar izan dituzte antolatutako bost gune berezietan.

Antolatzaileen esanetan, bildutako dirua ez da nahikoa antolaketan sortutako gastuei aurre egiteko, eta, ondorioz, kontu korronte bat ireki dute nahi duenak laguntza ekonomikoa emateko.

Aurtengo edizioaren leloa "1512tik euskal curriculuma landuz haziak hezten" izan da eta helburua ez da izan, aurrekoetan bezala, hainbat ikastolen instalazioak hobetzeko dirua biltzea soilik. Antolatzaileek azaldu dutenez, gurasoek haien seme-alabentzako kalitatezko euskal irakaskuntza publikoa aukeratzeko eskubidea dutela gogorarazi diete Nafarroako erakunde publikoei.


Errekaleor bertako basoaren bila

2 013an Gasteizko Errekaleor auzoa okupatu zutenetik presente izan dute proiektuko kideek agroekologiaren eta lurra lantzearen gaia. Proiektua abiatu eta laster jarri zuten martxan, esaterako, baratze komunitarioa, gerora Errekaleorreko bizilagunetatik harago Gasteizko jendeari ere irekiko zitzaiona. Orain egitasmo berri batekin datoz: bertako baso bat berreskuratzeari ekin diote. Martxoaren 10ean egin zuten lehen zuhaitz landaketa.

Basoa berreskuratu, espekulazioari aurre egin

“Arabako Lautadan baso irlak daude, eta hauetan erkametzak dira nagusi. Gure asmoa da hemen ere erkameztia sortzea”, azaldu du Unaitxuk, Errekaleorreko baso lantaldeko kideak. Lehendabiziko landaketan 160 zuhaitz sartu dituzte: aipatutako erkametzak, elorri zuriak eta lizarrak, besteak beste.

Proiektuko kideak dioenez, basoa berreskuratzeko egitasmoak helburu bikoitza du: lehenik, naturarekin harreman estuagoa izatea. Landaketetarako ikuspegi agroekologikoa darabilte. Baina, bestalde, landaketak egiten ari diren eremua Vital Kutxarena dela kontuan izanik, aurrera begira lur zati horretan egon daitezkeen mugimendu espekulatiboei aurre hartzea ere bada bultzatzaileen nahia. “Sistemaren eta instituzioen kontraesana ere planteatzen dugu: Gasteizko eraztun berdea Errekaleorretik pasatzen da, baina benetan, hemen ez dago ezer berderik”, dio kideak.

Bizi kalitatea hobetzeko ingurua zaintzen

Errekaleorren iparraldean, azken etxebizitzetatik oso gertu dagoen lursailean hasi dira basoa berreskuratzeko lanetan. Aurtengo landaketa proiektu piloto modukoa izan da, baina hurrengo urtean landaketa gehiagorekin jarraituko dute eta deialdia zabaldu eginen dute. Unaitxuk argi du Errekaleorreko auzokideen bizi kalitatearentzat aurrerapausoa izanen dela basoa birsortzea. “Errekaleor ingurua ez dago egoerarik onenean: oso modu degradatuan dago guztia, eta horri buelta ematea da gure asmoa”.

Auzoko etxebizitzak bezala, ingurua zaintzeari ere garrantzia ematen diote proiektuko kideek. Horregatik, baso lantaldearekin koordinatuta beste bi proiektu ere badituzte martxan: auzoaren hegoaldetik pasatzen da proiektuari izen ematen dion Errekaleor erreka, eta horren garbiketa lanetan ari dira. Ingurumenari begirako hirugarren hanka ere martxan dute: “Fruitu arbola asko oparitu zizkiguten, eta auzoaren ondoko landa zati handi batean horiek landatzeari ekin genion. Guztira 200 zuhaitz edo egongo dira. Baso jangarri baten antzeko zer edo zer ari gara sortzen eremu horretan”.


Arrasateko dendariekin ere euskaraz jarduteko 'Baietz 1.000' erronka abian da

Arrasateko Euskalgintzak martxan jarri du erronka, 1.000 argazkirekin mosaiko erraldoia egitea. Euskaraz egin nahi baduzu bidali zure argazkia eta izena 688 690 017 zenbakira Whatsapp bidez, edota idatzi baietzmila@gmail.com helbidera.

Mosaiko erraldoia osatu eta gero, euskaraz bizitzeko gogo hori aktiboki erakutsiko dugu, hamabost egunez herriko merkatariekin euskaraz jarduteko ahalegin berezia eginez. Ahalegin horretan, zalantzak sortuko zaizkigu: solaskideak euskaraz ba ote daki? Ulertu bai baina hitz egiteko gauza ez bada, zer egingo dut?

Zalantza horiek argitzeko, aukera izango dugu datorren azaroaren 19an, Etxaluzen egingo den saio praktikoan. animatu eta parte hartu, sariak egongo dira eta.


[ZUZENEAN]: Egiaztatze teknikoak burutzen ari dira Aiako XI.igoerari ekin aurretik

Motor soinuak goizetik hasi dira entzuten Aian. 9.30etik egiaztatze tekniko lanetan dihardute antolatzaileak. Errepidea 13.00etan moztuko da. Lehenengo mangak eguerdiko 14.00etan hasiko dira. Antolakuntzak Maykel del Cid zuzendari ohiaren omenezko monolito bat ipini berri du.


Estebanezen bikotekideak esan du ez zuela aukerarik izan erasotik babesteko

Aingeru Cerecedo larri zauritu zuten lepoan; berretsi du akusatuak biktima «izutua» eta «mehatxatua» zuela

«Oso azkar gertatu zen dena, segundo gutxian. Ez nuen aukerarik izan defendatzeko; ez nuen astirik izan». Hala gogoratu zen atzo Aingeru Cerecedo, 2010eko abenduaren 6an Barakaldon (Bizkaia) Cristina Estebanez hil eta bera larri zauritu zuen erasoaz. Hala, Seidel Martinez akusatuaren bertsioa gezurtatu zuen lekukoak, Estebanezen orduko bikotekideak. Ziurtatu zuen ez zela egon eztabaidarik eta erasoa bat-batekoa izan zela.

Hil baino bi urte lehenago ezagutu zuen Cerecedok Estebanez, akusatuarekin bikote harreman bat zuenean. «Aitortu zidan utzi nahi zuela, baina beldur zela». Martinezen «mende» bizi zela erantsi du, «izututa» eta «mehatxatuta». Erlazio hura eten zuenean, Estebanezek Euskal Herria utzi zuen aldi batez, ordurako bikotekide zuen Cerecedok lagunduta, eta akusatuaren aurkako urruntze agindua lortu zuenean itzuli zen Barakaldora, «pixka bat lasaiago». Izatez, Martinez prismatiko batzuekin zelatan ikusi zuten egunean —2010eko azaroan— ebatzi zuten aldentze neurria eskatzea. Salaketa haren harira, zortzi urteko zigorra jaso zuen Martinezek, ohiko tratu txarrengatik eta mehatxuengatik.

Halaber, lekukoak ukatu egin du Martinezek Estebanezen etxeko giltza eduki zezakeela; besteak beste, sarraila aldatu berria zelako. Horrela, berretsi du erasotzaileak ezkutatuta itxaron ziela hilketaren egunean. Cerecedok adierazi du etxean sartu eta logelara zihoazenean kolpe batzuk nabaritu zituela bizkarrean; biratu egin zen, eta Martinez agertu zitzaion. «Ikusi nuen eskuan katana bat zeukala, eta, buelta ematean, lurrera bota nion, baina, une hartantxe, aizto bat atera zuen. Esan nion: 'Ez, mesedez; ez, mesedez'. Eta lepoa moztu zidan».

«Korrika atera nintzen etxetik, eta Cris bakarrik geratu zen». Erasotzaileak jarraitu egingo ziola pentsatuta, etxeko atea itxi zuen, baina Martinezek Estebanezengana jo zuen, eta bi labankada emanda hil, akusatuak berak onartu duenez. «Hori aurpegiratzen diot gehien neure buruari: atea itxi nuenez, ez zegoen etxean sartzerik Cristinari laguntzeko».

Kaletik zebilen udaltzain batek torniketea egin zion Cerecedori lepoan. Hamasei zentimetroko zauria zuen eta, besteak beste, bi jugularrak moztuta; hamahiru egunez egon zen ospitalean; tratamendu psikologikoa jaso du, eta joan den astera arte ez zen itzuli lanera, depresioak jota.

Cristina Estebanezen aitak eta ahizpak ere deklaratu egin zuten atzo, adiskide eta senideek babestuta. Euren hitzetan, biktimak ez zien inoiz kontatu akusatuarekin zuen harremana bortxazkoa zenik, baina antzeman zuten «beldurrez bizi» zela.

Guztiz kontrako bertsioa eman zuten akusatuaren lagunek. Biktimaren irudiari kalte egiten saiatu ziren, esanda Estebanezen izaera eta jokabidea ez zetozela bat tratu txarrak jasotako emakume batenarekin. Defentsa abokatuak azaleratu nahi du akusatuak ohi baino adimen koziente baxuagoa duela, eta, hala, Martinezen adiskideek berretsi dute zailtasunak dituela, esaterako, batuketak egiteko edota irakurtzeko. «Pixka bat tentela» bazela ere esan zuen lagunetako batek.

Sokako korapilo «arraroak»

Fiskaltzaren eta akusazioaren arabera, biktimaren etxearen eraikina obretan zegoela baliatu zuen Martinezek aldamioetatik teilatura igotzeko, eta handik eskegita Estebanezen balkoira jaisteko. Obraren koordinatzaileak berretsi du soketako bat aldatuta aurkitu zutela hilketaren ostean —eraikinaren beste fatxadatik eskegita—, eta korapilo «arraroa» zuela: «Gure korapilo protokoloan ez dugu halakorik erabiltzen».


Zartzuela eta opera ariak

Zartzuela eta opera zaleek musikaz gozatzeko aukera ederra izanen dute datorren astean Irurtzunen. Nafarroako Operaren Lagunen Gaiarre elkarteak (AGAO) kontzertu lirikoa eskainiko du. Zartzuela eta opera aria edo duo ezagunak entzuteko aukera ederra izanen da.AGAO irabazi asmorik gabeko elkartea da. Bere helburu nagusia musika lirikoa eta, bereziki opera zabaltzea da. Helburu horrekin antolatzen ditu kontzertu lirikoak.


San Bartolome kalea itxiko dute, garbiketa lanak direla eta

ORDIZIA // Ordiziako Udaltzaingoak jakinarazi duenez, San Bartolome kalea trafikoarentzat itxita egongo da bihar. Izan ere, kale horretako 3. zenbakiko teilatuan garbiketa lanak egingo dituzte, eta segurtasun arrazoiengatik itxi egingo dute kalea. Herrigunera sartu nahi dutenei, Agerreko saihesbide berria erabiltzeko eskatu diete.


"Haizearen otsoa"

Parabuteo unicinctus

Zortedun sentitzen naiz Harris hegazti-harrapari hori gertutik hegaz egiten ikusi izanagatik. Jaten dagoen txoritxo hori bere saria izan zen, lurrean apropos utzita etxekotua izateagatik. Hala eta guztiz ere, izugarri ederra da ikustea nola jaisten den zerutik lurreraino duen saria jatera. Une batean libre dagoela iruditu zait, hori irudikatu nahi izan dut.

Baina, ez. Eta ni horren lekuko bihurtu naiz. Fokoratu dut soka, fokoratu dut amesgaiztoa, fokoratu dut askatasuna falta horretan dudan inplikazioa. Hegaztia iman bat balitz bezala, nire begiradari itsasita gelditu da, liluraturik.


Kontsumo Arduratsuaren I. Azoka egingo dute zapatuan Andra Mariko elizpean

EHNE, Marisatsa, Emaus eta udalak eratu dute azoka. Merkatuaren aurrean, giza garapen jasangarria bultzatu gura dute.

Datorren zapatuan, ekainaren 8an, Kontsumo Arduratsuaren I. Azoka egingo dute Andra Marin. Kontsumitzerakoan, ingurumenean eta gizartean izaten diren eraginak kontuan hartzea eskatzen du proposatu duten filosofiak. Horren harira, produktu ekologikoak kontsumitzea, bidezko merkataritza erabiltzea eta materialak berrerabili eta trukatzea aurkeztu dituzte, besteak beste, alternatiba legez. Praktika horiek erakusteko postuak ipiniko dituzte zapatuan, eta bertako nekazariek ere eroango dituzte produktuak. Gainera, hainbat tailer eskainiko dituzte; esaterako, xaboia egitekoa. 09:30etatik 14:30era garatuko da azoka.

Azoka horren bueltan, beste ekimen bi eratu dituzte. Bihar, ekainak 5, Goiener kooperatibaren berbaldia egongo da Elkartegian, 18:30ean. Energia izango dute berbagai. Hilaren 13an, ostera, Voces de la madre tierra dokumentala emango dute Elkartegian bertan, 18:30ean.


"Bertsolari bakoitzari bere onena ateratzen saiatu behar duzu"

Amaia Agirre bertsolariarekin atzo Asteasun izandako bertso saioaz aritu gara. Gai jartzaile aritu zen bertan. Bertso bat ere eskaini digu amaitzeko.


Kurtzeko jaiak, Sondikan, irudietan

a: Juanjo Ortiz

Lehengo asteburuan Kurtzeko jaiak egin ziren Sondikan. Irudietan ikusten denez, eguraldi txarra egin arren, giro polita egon zen eta bertara hurbildu zirenek primeran pasatu zuten. Juanjo Ortizek argazkiak eskaini dizkigu.


Pertsona bat hil da Kukuarri inguruan abelburu batek jota

17:45an eman dute abisua eta beste pertsona bat zaurituta eraman dute ospitalera

Pertsona bat hil da eta beste bat zaurituta dago abelburu batek erasota. Kukuarri inguruan gertatu da ezbeharra, 17:45 inguruan jaso du larrialdi deia Ertzaintzak eta osasun zerbitzukoek oinez joan behar izan dute lekura. Ez dakite eraso egin duen aberea behia edo zezena den. Ikerketa zabalik du Ertzaintzak.


Xala-Arretxe II partida, 'ETB Kantxan'

Lau t'erdiko txapelketaren final laurdenetako partida emango du ETB-1ek gaur gauean Hendaiako pilotalekutik, zuzenean.

Lau t'erdiko txapelketako final laurdenetako partida eskainiko du 'ETB Kantxa' saioak gaur gauean. Xala eta Arretxe II.ak neurtuko dituzte indarrak Hendaian. Aurretik, Idoate-Zabaleta eta Ezkurdia-Pascual bikoteen arteko partida emango da.

Emankizuna 22:00etan izango da, Xabier Euzkitze, Joxan Tolosa eta Koldo Aldalurren kontakizunarekin.